Ene amatxo maitea: Sinist ezadazu, zein egunetan bizi naizen jakiteko izugarrizko buruausteak darabilzkit. Egun guztiak berdintsu dijoazkit. Karta asteak, bada, lanak ematen dizkit; zein egunetan iritxi, urrengoan zer egin eta, urrenaren urren nabillela, beatzak bai ta ez, noizbait asmatzen det, edo uste beintzat.\nDenbora gogotik badaukat eta luzaro idatzi nizaizuke. Lengoan ez nizun esan Ibaiotz-ko geltokian iru ordu egon bear izan nuala zai bosterdiak arte aalik eta emen deitzen dioten «Pidelen tarranta» etorri arte. Ta eskerrak astelena ta etortzea bazuala, ez bai-dabil egunero ibilli ezin ori. Geltokiko lenenburuaren lantegian egon nintzan zai ta antxen nengoala orain bost urte nerekin soldaduzkan egondako langille bat sartu zan. Ni ez nintzen beratzat gogoratzen; bera nitzaz, bai. Ta berak orduko gertaerak gogo betez esan bitartean, eta lenenburuak nere jantziari zearka begira bitartean, nik ezagun gabeko toki aren jaun eta jabe egiten nion nere buruari. Gaitz erdi, nere iru orduak arin xamar joan ziran. Arratsalde guztian zaparrada galanta bota zuan eta otza ere bazan. Eskerrak nere soñeko lodiari.\nNoizbait «Pidelen tarranta» azaldu aulki zikin baten gañean ia zilipurdika ere egin nuan. Jetxi berrian mugazai batek zein «paper» ote nituan galdetu zidan eta erakusteko ta bereala iñon diran galderak egiten asi zitzaidan. Orain kalean ikusi baño len agur egiten dit.\nUrrena arritu zaitez Bedoyan Antonio zalako bat ezagutu genuana ementxe ikusi nuan: sesio-zalea, gogoratuko zera, bizikletaren gañean maiz ikusten genuana. Nondiknai azaltzen zaizkit «lagunak» neri!\nAuxe zan, bada, esan gabe utzitakoa.\nOrain goizeko bederatzietan idazten ari natzaizu. Nai ta nai-ez goiz oeratu ta goiz jeiki-bearra izaten da emen. Goizean egun argia gelan sartu ta lo egiterik ez; ez nik beintzat zuk dakizunez. Orrez gañera kaleko ollo-karkarak, karraxi ta izketak nabari-nabari dira, ezur-giltzekin kupel utsa jota bezelatsu.\nAtzo eguardi artean Martin deitzen dioten mutil on-on batekin egon nintzaizun arrantzan zubi ondoan. Bai barbotan ta bai emen «txipak» izeneko arrai txikitan, berrogei baño geiago arrapatu nituan kanabel motx batekin. Martin ere ez zan makal aritu ta bereak eta nereak erriko erlojeruari eman genizkion, ez bide du egunero orrelako aparirik. Ene ustez arraiak uretan igari egitetik ardotan igari egitera aldatu ziran.\nKarta au bukatuta gosalduko det eta urrena espartzin zuriak erosi ta banoakizu pelota-plazara. Badet pala, baditut pelotak; ene esku txepelak ez dira geiagoko. Bigar Letxara joango naiz joan-etorrian. Usauri baño txikiagoa, baño polita emen da. Erriko sekretarioak urruti ikustekoak utzi dizkit.\nEz neri euritakorik bidali. Egualdia onduarren, ez det euritakoaren bearrik. Ari badu, bertan egon, naiz euritakoa izan; ez det iñora joaterik, ez or bezela eguneroko bearretara joan bear detanean.\nEmengo erretore jauna ta botikarioa, izengoitiz «Garratxa» esaten diotena, adiskide aundiak ditut. Nonbait «Garratxa»k eztularako garratx edo pastilla on batzuk asmatu berak ala uste beintzat ta orduztik gaitzizena jarri zioten. Oso nere aldekoa det «Garratxa» gizon au ta Fisika ta Kimikako gure jardunen berri bazeneki, ez zenuke orrenbeste bider aipatuko nere ikasketak kostatako dirua (edo bear bada geiago).\nOso pozik nago emen. Ene buru gaxoa sendatu zait eta berau arrika egingo balidateke ere ez det uste min aundirik emango lidatekenik. Auxe da nik bear nuan atsedena. Nere lengo lorik egin-eza oso urrundu zait eta, arritu zaitez bazkolondoz zenbaitetan ere egiten det. Nere gorputz guztia sasoiez dago. Ez ba, amatxo, nere osasunaz kezkatu.\nEmengo erritarrek Bedoyan bezelako izketa soñularia dutela aztuta nengoan esatea. Askotan beren artean ari dira: «¿quieres chochos», «¿tomates tienes?». Eta mutil kozkorrak esaten diddate neri: «¿hoy no va a pintar?», betiko soñuarekin. Baño nik euskeraz erantzuten diet eta geroztik beti euskeraz aritzen gera.\nEgia diozu zu bezelako amatxo onik ez dala munduan. Nere zorroto politan sartu zenizkidan xigarroak ezin goxoagoak dira. Eskerrak demazkitzut biotzetik; emen nai dana erosteko ez da aukerarik.\nEta gaurkoz aski ta bukatu det. Ondo-ondo egon, ene amotxo maitea. Mun zuri amatxo.


Kresala Zineklubak maiatzeko programazioa iragarri du\nEgilea Erredakzioa|2021-05-04T11:56:04+02:004 maiatza, 2021|\nUdaberriarekin batera loratuko da Donostiako Kresala Zineklubeko maiatzeko programazioa. Lau emanaldi iragarri dituzte, Txinatik, Japoniatik, Turkiatik eta Errumaniatik ekarritako proposamen banarekin. Lehen saioa gaur bertan, maiatzak 4, egingo dute, eta Wong Kar Wai zinemagile hongkongdarrari eskainitako atzera begirako zikloaren bosgarren emanaldia izango da.\nApirileko azken saioa Giza Eskubideen Zinemaldiarekin elkarlanean egin ostean, Leon Lai hiltzailearen eta Michelle Reis prostitutaren arteko harremanaren kontaketarekin zabalduko du Kresala Zineklubak maiatzeko programazioa gaur, 1995ean argia ikusi zuen Fallen Angels berreskuratuko baitute Donostiako Trueba aretoan. Wong Kar Wai sortzaileari eskainitako zikloaren azken aurreko emanaldia izango da, 19:00etan hasita.\nMaiatzaren 11ko bigarren saioan, ostera, Gijongo zinema jaialdian iaz lehiatu zen Kaze no denwa (El teléfono del viento) japoniarra izango da ikusgai. Nobuhiro Suwak zuzendutako road movieak 17 urteko Haru gazteak Japonian zehar, Hiroshimatik Tokiora, Fukushimatik Otsuchira, egingo duen bidaia erakutsiko du. 2011ko tsunamiak eraman zizkion guraso eta anaiaren galerari aurre egingo dio horrela.\nHilaren 18an, aldiz, Turkiatik ekarritako Ghosts laudatua izango da ikusgai. Azra Deniz Okyay zinemagilearen opera primak Istanbuleko erretratu gordina egingo du droga negozio batean topo egingo duten lau lagunen bidez.\nMaiatzeko azken asteartean, hilak 25, La Gomera film errumaniarrarekin itxiko dute zikloa, Corneliu Porumboiu sortzaileak 2019an Cannesko Sail Ofizialean estreinatu zuen thriller beltzarekin. Errumaniatik Kanarietako Gomera uhartera joango den salatariaren istorioa jarraituko du ikus-entzunezkoak; Gomerako txistua ikasiko du bertan, txistukatutako hizkuntza horren bidez mafiarekin komunikatu eta espetxean dagoen Zsolt kalera ateratzeko, hura baita 30 milioi euro non gordeta dauden dakien bakarra.\nEmanaldien ordutegien inguruko informazioa eta datu osagarriak Kresalaren atarian topatuko dituzue.


Gose greban dagoen Txikitoren aldeko kontzentrazioa | Angula Berria\nHasiera » Gose greban dagoen Txikitoren aldeko kontzentrazioa\nGose greban dagoen Txikitoren aldeko kontzentrazioa\nAsteazkena, Ekaina 7, 2017 - 19:30\nIñaki Bilbao “Txikito” Lezamako preso politikoak gose greba mugagabeari ekin zion maiatzaren 28an, bere hurkoek Amnistiaren Aldeko eta Errepresioaren Aurkako Mugimenduari baieztatu diotenaren arabera. Gose grebarekin batera, Txikitok itxialdia ere hasi du eta patioko orduei uko egigo die. Protesta mota honek guztiz inkomunikatuta utz dezake Txikito baldin eta telefonoz deitzen uzten ez badiote (telefono deiak patioaren denboran zehar izaten baitira).\nMaiatzaren 22an jakinarazi genuen lehenengo graduaren lehenengo fasea aplikatu diotela Iñakiri (http://amnistiaaskatasuna.blogspot.fr/2017/05/lehenengo-fasea- aplikatu-diote-inaki.html), eta atzo bertan iragarri genuen bere konfiantzazko beste pertsona batekin, laugarrenez, zeukan komunikazioa debekatu egin diotela (http://amnistiaaskatasuna.blogspot.com.es/2017/05/txikitori-laugarren-pe...). Alabaina, Txikitok bere hurkoei esandakoaren arabera, gose greba eta txapeoa (itxialdia) ez ditu hasi neurri hauengatik, baizik eta independentzia eta sozialismoaren alde. Oraindik helburu horiek lortu ez ditugularik, alternatiba posible bakarra borroka egiten jarraitzea dela adierazi nahi du protesta gogor honekin.\nEra honetan, Txikitok erakusten du neurririk zital eta estuenak ezarrita ere, Estatu espainolaren makineria errepresiboak ez duela bere borondatea makurrarazteko ezta bere militantzia politikoa kolokan jartzeko behar adina indarrik. Iñakik esan duenaren arabera, “independentzia eta sozialismoaren alde borroka egiteagatik” eman zituen preso 18 urte eta erdi, eta hain zuzen ere horrexegatik daramatza orain beste 15. Argi dauka kartzelak ezin duela berarekin.\nAmnistiaren Aldeko eta Errepresioaren Aurkako Mugimenduak atzokoan esaten baldin bazuen Txikitorekin egiten ari direna Estatu espainolak zenbait preso politiko ze punturaino gelditu diren bakarrik egiaztatzeko egiten ari den froga bat izan zitekeela, gaurkoan Txikito babesteko inoiz baino arrazoi gehiago daudela azpimarratu nahi dugu.\nTxikito espetxe sistemaren aurka burutzen ari den borroka duintasuna krudelkeriari planteatzen ari zaion borroka da, eta jaio zenean mugimendu honek esan zuena gogora ekarriz, inor ez da botata geldituko errepresioaren aurrean duintasun jarrerak mantentzeagatik. Gaur inoiz baino gehiago, denok gara Txikito!


Irekia Eusko Jaurlaritza - Gobierno Vasco :: Euskadiko nekazaritza eta abeltzaintzaren sektoreko eragileen eta agintari eskumendunen arteko bilera, higiene eta osasun alorreko baldintzak malgutzen jarraitzeko\nEuskadiko nekazaritza eta abeltzaintzaren…\nGaur goizean Euskadiko nekazaritzako elikagaien ekoizpen batzuen higiene eta osasun baldintzen egokitzapena-ri buruzko bilera egin da Arkautiko Zalditegietan, eta Euskadiko nekazaritza eta abeltzaintzaren sektoreko ia 40 eragile egon dira bertan.\nJardunadiaren helburua zen sektoreko eragileei jakinaraztea zein den Euskadiko nekazaritzako elikagaiei lotutako jarduera txikien higiene eta osasun baldintzen egungo egoera eta zer pauso emango diren aurrerantzean baldintza horien malgutasuna lortzeko araudi autonomikoaren garapenean, bai eta hainbat alderdi teknikotan aurrera egitea ere.\nBertaratutakoen balorazioa oso positiboa izan da, bileran gaiaren inguruko zalantzak eta erronka berriak mahaigaineratu direlako eta agintari eskumendunek sektoreko eragileen zuzenean egindako galderei erantzun dietelako.\nBileran, Elika-k gidatu baitu, Osasun Publikoko Zuzendaritzako eta Eusko Jaurlaritzako Nekazaritza eta Abeltzaintzako Zuzendaritzako teknikariek parte hartu dute, bai eta foru aldundietako abeltzaintza zerbitzuetako teknikariek ere.\nElikako zuzendari Arantza Madariagak bere aurkezpenean azpimarratu du Euskadi izan dela Europar Erkidegoaren eskakizunak ustiategi txikien ezaugarri berezietara egokitzen uzten duen arau bat ezarri duen lehen Autonomia Erkidegoa, nekazaritzako elikagaien segurtasuna un oro bermatuta.\nEusko Jaurlaritzaren helburua da tokiko ekoizpen sistemen eta merkaturatze zirkuitu laburren garapena bultzatzea, lehen sektoreko ekoizle txikien eta elikagaien eraldaketaren eskaerei erantzuteko, famili enpresen erako egitura batekin, izan ere, era horretako enpresek beren errentagarritasuna arriskuan ikusten dute Higiene Paketea deiturikoaren baldintzak betetzeko batez ere instalazioetan egin behar dituzten diru inbertsioengatik. Horregatik, erabat funtsezkoa da higiene eta osasun alorrean Europan dagoen araudia egokitzea sistema horien aurrerapenerako.


Mielotxin folk taldeak herri-doinu nafarrak dakartza Gernika plazara - Goierriko Hitza : Goierriko Hitza\nMielotxin folk talde nafarrak kontzertua egingo du gaur, 19:30ean, Gernika plazan Uztakaleko egitarauaren barruan. Goiz Deia txistulari taldeko kideek aurtengo udako kultur egitasmoari egindako ekarpena da; iazkoan ere jarri zuten bere alea.\nMielotxin taldea 2013an sortu zuten Nafarroa osoko musika herrikoia berritzeko eta berpizteko; finean, berreskuratzeko eta zabaltzeko. Musika kulturaren aberastasunaren zein aniztasunaren isla denaren jakitun, orduz geroztik ari dira nafar musika zabaltzen. Gaurkoan Legazpin izango dira euskarazko nahiz gaztelaniazko abestiak jotzen eta kantatzen; halaber, abesti instrumentalak, dantzak eta doinu herrikoiak zein eurek sortutakoak eskainiko dituzte gaurko kontzertuan.\nTxistuak, txirulak, albokak eta eskusoinuak kontrabaxuarekin, pianoarekin eta perkusioarekin bat egiten dute. Iñigo Aguerri (ahotsa eta eskusoinua), Ismael Yagüe (txistua, alboka, pianoa eta beste), Salva Tarazona (perkusioa) eta Xabi Folch (kontrabaxua) dira Mielotxin.


«Gurasoei eskaintzen diegu lortutako txapela, beti hor daude-eta» — dantzan.eus\nHemen zaude: Hasiera › Hemeroteka › «Gurasoei eskaintzen diegu lortutako txapela, beti hor daude-eta»\n«Gurasoei eskaintzen diegu lortutako txapela, beti hor daude-eta»\nIon Ibarguren eta Idoia Besada, Dantza Solteko Euskadiko txapeldunak\n«Emozioz betetako» eguna izan zen urriaren 9ko igandea Azpeitiko Ion Ibarguren eta Pasaiako Idoia Besada dantzarientzat. Euskadiko txapeldun dira egun hartatik. Dantza Soltean lortu duten txapelik esanguratsuena. Urtea borobildu dien saria izan da baina aurretik Arabako txapela eta Gipuzkoakoa ere eskuratuak zituzten. Euskadiko txapela manten-tzea da atsedena hartu eta datorren denboraldian izango duten erronkarik handiena. Gazteak dira, 20 eta 18 urte dituzte, hurrenez hurren, eta badute horretarako dohaia eta denbora. Bi urte daramatzate elkarrekin dantzan. Elkarrekin agertu dira elkarrizketara ere eta dan-tzako pausoetan bezala, bat datoz adierazpenetan ere, ados baitaude esandako gauza denetan.\n-Zer sentitzen da aritzen zaren horretan onena zarela errekonozitzen dutenean?\n-Poza, ikaragarrizko poza. Ez genuen espero. Sestao zen faboritoa eta Hernanikoek ere urte borobila egin dute. Gure helburua oholtza gainera atera eta disfrutatzea zen eta hala egin genuen.\n-Estrainekoen txapela eta zapiaz gain, sari gehiago ere jaso zenituzten, ezta?\n-Dantza Solteko Euskadiko txapeldun sariaz gain, janzkera onena edo tradizionalaren saria eman ziguten, diru-saria izan ohi da, eta nola ez, Nestor Basterretxeak espreski dantza txapelketetarako egin ohi duen eskultura, momentuz, urtebetez behintzat, guretzat izango da. Gero, bidaia bat ere oparitu ziguten, Asturiasera.\n-Nolatan elkartu dira azpeitiar bat eta pasaiar bat dantzarako?\n-Kasualidadez, egia esan. Biak aurreko bikotearekin laga genuen. Nik -dio Ionek-, Bilbon ikasten dut eta unibertsitatean Idoiaren berri eman zidaten. Telefonoz deitu nion eta horrela hasi ginen elkarrekin dantzan. Lezon entsaiatzen dugu Lurdes Esnaolaren gidaritzapean eta tartean, Idoia Azkoitiara etorri ohi da. (Sahatsako Dantza Taldeko kidea da Ion).\n-Azpeitiarra, Azkoitian dantzatu, (han du egoitza Sahatsak, bi herriak elkartzen dituen dantza taldeak), Bilbon ikasi, Lezon entsaiatu...\n-Azken hilabete hauetan batik bat, hara eta hona ibili gara. Irailaren hasieran, Donostian jokatu zen txapelketa eta abuztuaren azkenetik-edo, entrenatzen gogor aritu gara. Gero, Segurako txapelketa hau prestatzeko astean pare bat hiru alditan elkartu behar izaten genuen.\n-Zer motatako entrenamendua darama dantzari batek?\n-Ez dugu aparteko entrenamendurik egiten, hau da, korrika edo beste prestaketarik. Gu dantzan ari-tzen gara. Hankak indartu eta fondoa egin. Entrenamendu saioak ordubete, ordu eta laudenekoak, izan ohi dira, gutxi gorabehera.\n-Zenbat urterekin hasi zineten dantzatzen?\n-Ni -dio Ionek-, 7 urterekin, eta Idoia, 5ekin.\n-Txikitatik ikusi al dizkizuete dantzarako dohaiak?\n-Ez dut uste. Hain txikia zarenean ez dut pentsatzen nabarituko denik baina behin 13 edo 14 urterekin, hor bai, badakizu gustatzen al zaizun eta horretan aritzeko gogoa duzun edo ez.\n-Zer behar da dantzari ona izateko?\n-Disziplina, batik bat, eta gero, gogoa izatea. Derrigortuta ezin duzu aurrera egin. Gustatu eta gogoa jarri behar duzu.\n-Behin lorpen hauek eta gero, atsedena hartzeko momentua al da?\n-Bai, orain ikasketak ditugu aurretik (Ion Odontologia ikasten ari da eta Ingeniaritza biomekanikoa, Idoia). Txapelketak maiatzean hasiko dira, beraz, martxoa edo apirilera arte bakoitzak bere dantza taldean jarraituko dugu eta gero hasiko gara berriro elkarrekin entsaia-tzen.\n-Nori eskaini nahi diozue txapela?\n-(Biak jarri dira ados). Gurasoei, beti hor daudelako, joaten garen leku guztietan, haiek han; eta Lurdes Esnaolari, gure prestatzaileari, eskaintzen diogu.\nEuskal Herriko txapeldun berriek bi urte daramatzate elkarrekin dantzan eta oso gustura gainera. :: E.A.


naiz: agenda - Hendaiako Euskal Besta\nHendaiako Euskal Besta\n2019/08/07 - 2019/08/11\nHendaiako Euskal Besta abuztuaren 9tik 11ra bitartean ospatuko da.\nHonako ekitaldiak jasotzen dira, besteak beste, aurtengo egitarauan: sardina jana, Hiri Besta lasterketa, festen irekitze ofiziala eta Patcha Mama taldearen dantzaldia (9an); Mutxikoak eta Orots taldearen dantzaldia (10ean) edo errebote partida, karro apainduen erakusketa, Saltoka taldearen animazioa eta su artifizialak (11ean).\nHorrez gain, euskal dantzen ikastaro bat eskainiko da abuztuaren 7tik 9ra bitartean, Mendi Zolan kulturgunean.\nHendaiako Euskal Bestaren egitaraua


About: James Cameron\nJames Cameron (Kapuskasing, Ontario, Kanada, 1954ko abuztuaren 16) zinema zuzendaria, produktorea eta gidoigilea da. Zuzendari onenaren Oscar Saria irabazi du, eta ezaguna da diru irabazi itzelak izaten dituzten akziozko zein zientzia-fikziozko filmak egiteagatik. Oro har, haren filmek gizaki eta teknologiaren arteko harremana jorratzen dute. Titanic eta Avatar filmekin historiako aurrekontu handieneko bi filmak zuzendu ditu, 1.800 eta 2.700 miloi dolarreko gastua izan baitute, hurrenez hurren.\nJames Cameron (Kapuskasing, Ontario, Kanada, 1954ko abuztuaren 16) zinema zuzendaria, produktorea eta gidoigilea da. Zuzendari onenaren Oscar Saria irabazi du, eta ezaguna da diru irabazi itzelak izaten dituzten akziozko zein zientzia-fikziozko filmak egiteagatik. Oro har, haren filmek gizaki eta teknologiaren arteko harremana jorratzen dute. Titanic eta Avatar filmekin historiako aurrekontu handieneko bi filmak zuzendu ditu, 1.800 eta 2.700 miloi dolarreko gastua izan baitute, hurrenez hurren. (eu)\nJames Cameron (eu)


Emoziozko lizentzia: eurodiputatuek lineako musika hornitzaileentzako lizentzia arau errazagoak bozkatuko dituzte - EU Reporter\nLizentziatutako 500 musika digital zerbitzu baino gehiagok funtzionatzen dute mundu osoan, baina horietako bakarra dago eskuragarri estatu kide guztietan. Lizentzia eta sozietate kobratzaile ugariek zaildu egiten dute zerbitzu hornitzaileek Europa osoko zerbitzuak eskaintzea. Proposamen berri batek hori gainditu nahi du EB osoan aplikatuko diren lizentzia arauak ezarriz. Parlamentariek otsailaren 4an, asteartea, eztabaidatu eta bozkatuko dituzte planak.\nParlamentariek bozkatuko duten proposamena Kontseiluarekin egindako akordioa da lineako musika hornitzaileei EB osoan aplikatzeko lizentziak emateko. Legebiltzarreko txostena Marielle Gallo PPko taldeko frantziar kideak idatzi du.\nEuropako musika digitalaren merkatua azkar ari da hedatzen. Deezer, Juke, Spotify bezalako start-upak Apple eta Amazon bezalako erraldoi teknologiko finkoekin lehiatzen dira. 2012an bakarrik 391 milioi pista baino gehiago saldu ziren, Industria Fonografikoaren Nazioarteko Federazioak egindako txostenaren arabera.\nHala ere, musika saltzea nahitaez garestia da Europan, musika eskubideen zatiketa dela eta. Lizentzia emateko sistema konplexuek hasierako enpresak musika digitalaren merkatuan sartzera ere galarazten dute.\nBozketa eta eztabaida zuzenean ikusteko, klikatu hemen.\nGai erlazionatuak:erakundeenlizentzia emateko arauak errazagoakezaugarrifull-imageIndustria Fonografikoaren Nazioarteko Federazioalizentziadun musika digitaleko zerbitzuaklizentzia-sistemakMarielle Gallomusika eskubideak


"Bidaiarik luzeena", munduko lehen itzulia ospatzeko erakusketa handia, San Telmo Museora iritsi da - San Telmo Museoa\n"Bidaiarik luzeena", munduko lehen itzulia ospatzeko erakusketa handia, San Telmo Museora iritsi da\nOstirala, 2021(e)ko Ekaina(r)en 25-(e)an\nGaur aurkeztu dugu museoan Bidaiarik luzeena. Lehen mundu bira erausketa. Bihar, ekainak 26, zabalduko dugu publiko orokorrarentzako (gaur 14:00etatik 20:00etara museoko bazkideentzako egongo da zabalik) eta urriaren 24ra arte egongo da ikusgai. Jarduera programazio zabala eta hiru argitalpenek osatuko dute erakusketa.\nBidaiarik luzeena. Lehen mundu bira Accion Cultural Españolak (AC/E) eta Kultura eta Kirol Ministerioak antolatutako erakusketa da, Magallaes eta Elkanoren lehen zirkumnabigazioaren V. mendeurrena dela eta. 2019ko irailean erakusketaren lehen edizioa inauguratu zen Sevillako Indietako Artxibo Nagusian. Egun horietan bostehun urte bete ziren Magallaesen armada Sevillatik abiatu zenetik, eta orduan ospatu ziren prestaketen arrakasta ekintzailea eta bidaia historiko honen hasiera. Orain, 2021eko udan, Bidaiarik luzeena San Telmo Museora iritsi da, eta esan daiteke erakusketa, jatorrizko piezen eta dokumentuen hautaketa eta egitura errepikaezina mantentzen dituena, berbera dela, baina aldi berean aldatu egin dela, eta, bere diskurtsoari leial izanik, eraldatu egin dela, lehen mundu birako beste une garrantzitsu batekin bat egiten duelako.\nBestalde, erakusketa ezautzeko bisita gidatu programazio eskaintza izango da. Bisita gidatuak doakoak izango dira (museorako sarrera eskuratuta), baina bisitarako lekua aurrez erreserbatu behar da webgunearen bidez uztailaren 1etik aurrera.\nBisita gidatuak uztailaren 3tik aurrera eskainiko dira:\nLehen mundu biran murgiltzeko hiru argitalpen egongo dira eskuragarri museoan:\nKatalogoa, AC/Ek argitaratua\nKatalogoaren eranskina, San Telmo Museoak eta Euskadiko Artxibo Historikoak argitaratua\nVictoria eta lehen mundu bira ipuina, komisarioak idatzitako haurrentzako ipuinaren euskarazko bertsioa, museoak argitaratua.\nSan Telmo Museoko erakusketaz gain, ekainaren 25ean Euskal Itsas Museoan 24H-Egun bat Victoria ontzian erakusketa zabaldu da. Erakusketa honek Victoria ontziko bizitzaren xehetasunak biltzen ditu, eta mundua aldatu zuen itsas-bidaian murgilduko ditu bisitariak. Giropenak eta eraikinak berak Victorian, bidairik luzeena egin zuen ontzi bakarrean, itsasoratzera eta bertan egun eta gau bat bizitzera eramango ditu bisitariak.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 08 / 5\nUrtean Zeharreko 18. astea\n2019ko Abuztuaren 5a, Astelehena\nEBANJELIOA ( Mateo 14, 13-21 )\nAldi haretan, Joan Bateatzailearen heriotzaren barri izan ebanean, Jesus itsasontzian leku baztertu ta baketsu batera joan zan; jakin eban hori jenteak, eta oinez jarraitu eutson urietatik. Ontzitik urtetean, jentetza handia ikusi eban Jesusek; erruki izan zituan, eta geisoak osatzen hasi zan.\nIlunabarrean, ikasleak hurreratu eta esan eutsoen:\n- «Leku bazterra da hau, eta berandu da. Bialdu egizu jentea; doala auzoetara eta erosi dagiala jatekoa».\n- «Ez dauke joan beharrik; emoiezue zeuok jaten».\n- «Ez daukagu hemen bost ogi eta arrain bi baino!».\n- «Ekarri egidazuez».\nJentea bedar gainean jesarriazo ondoren, hartu zituan bost ogiak eta arrain biak; eta begiak zerura jasorik, bedeinkapen-otoitza egin eban, zatitu zituan ogiak, eta ikasleei emon eutsezan, eta ikasleak jenteari. Jan eben danak, asetu arte; eta gelditutako hondakinekaz hamabi otzara bete batu ebezan. Jan ebenak bost bat mila gizon ziran, emakume ta umeak zenbatu barik.\n- Gaurko ebanjelioko pasarteak Jesus aurkezten deusku bere eguneroko ministeritza lanean: basamortuko bakardadearen eta jendartearen erdian jardunean; Aitagazko alkarrizketan, basamortuan, eta ebanjelizatzearen ministeritzan. Mateok Jesusen esperientziaren alderdi bat azpimarkatzen dau: bere errukia. Basamortuaren erdian, edota bakarlekuren baten, herri eta jendartetik urrun, giza-arazo bat sortzen jako aurrez aurre: bere jarrai joakon jendeari jaten emon beharra.\n- Euren etxeetara bialtzea da ikasleen berehalako erantzuna. Jaten emotea da Jesusen erantzuna. Horixe da Mesiasi dagokion erantzuna ere. Bost ogi eta arrain bi, hasteko bakarrik, baina janariak ugaritzeko mirari harrigarria gauzatzeko oinarri izango dira, bost milatik gora lagunei gosea asetzeko miraria (21. a.).\n- Otordu sakratu baten irudia agiri da hemen, Jesus, Mesiasegaz komunino bizi baten irudia, eta, bere bitartez, izadiaren eta biziaren Jaungoikoagaz. Jesusen egintza hau, judeguen ohizko otordu sakratuetan ezaguna da, Jaungoikoaren dohaien oroigarri, liturgi eta eukaristi girokoa: bere eskuz hartzen ditu ogiak eta arrainak; bedeinkapen edo eskerronezko otoitza egiten dau; ogiak zatitzen ditu eta ikasleen artean banatzen; honeek Jesus Beragandik ikasten dabe banatzeko ezaugarria. Sinbolo giroko egintza, esangura haundiko egintza.\n- Ogi-ugaritzearen pasarte hau Ebanjelioetan sei biderrez dator; horrek adierazoten dauanez, kristau alkarteak eta ebanjelariak garrantzi haundia emoten deutse egintza honi. Zalantza barik, sinbolismoz beteriko mirari-ezaugarri baten aurrean gagoz: Testamentu Zaharrean, Moisesek eta Eliasek jaten emon eutsen jente taldeari lehorte eta gosete aldietan. Orain, ebanjelariaren esanetan, Jesusek osoan betetzen dau irudi horreek iragarten ebena; errukiz beteriko bihotza agertzen dauan Jesus “erruki izan zituan” (14. a.) eta, horregaitik, Jaungoikoaren bialduaren indarra erakusten dau.\n- Agiri danez, Eukaristia gogoratzen deuskun berbakera baten aurrean gagoz, duda barik: “hartu eban... bedeinkapen-otoitza egin eban... zatitu ebazan... eta ikasleei emon eutsen...” (19. a.), guzti honek ebanjelarien asmoa agirian jarten dau: Jesusen keinu honi liturgi eta eukaristi giro sakona ezartea. Gainera, “emon zeuok jaten” (16. a.) honek solidaritza eta konpartitzea azpimarkatzen ditu, elementu bi honeek hasieratik agertzen diralarik, bai kontaketan eta bai liturgia mailan.\n- Guk ezin doguz ahaztuta itzi kontaketa honek azpimarkatzen dituan elementu biok. Ezin dot gehiegi “espiritualizatu” ezaugarria, bere indarra eta balorea zaindu gura baditut; ezta ezin dot baztartu Biziaren Ogia dan “Jesusi eroan” hau, euren gosea eta bizitzazko beharrizanak asetu nahirik ebiltzanak. Jesus da erantzun betea!\n“Jesus Jauna, lagun egidazu hau ulertzen: nazan eta daukadan guztiak balio dauala konpartitzen eta «solidaritza sareetan» alkarbanatzen dodan neurrian."


Azken eguneraketa: 2021-06-28 13:11:53\nLizentzia behar duen jarduera sailkatuaren aurretiazko jakinarazpena\nAurretiazko jakinarazpenaren aurkezpenak ezarri beharreko jarduerari hasiera emateko gaitzen du, jardueraren titular diren pertsonen eta ziurtagiria eman duten langile teknikoaren erantzukizun esklusiboarekin, jarduerei hasiera emateko horretarako baimentzen duten administrazio tituluak edo beharrezkoak diren kontrolak eduki behar izatearen kalterik gabe, sektoreko araudi aplikagarriarekin bat etorriz.\nUdal honek funtsezko izaera duen edozein datu, adierazpen edo dokumentu ez dela zehatza edo faltsua dela, edo indarrean dagoen legedian ezarritako betekizunak ez direla betetzen egiaztatzen badu, dagokion espedientea izapidetu ondoren, eskubidearekin edo jarduerarekin aurrera jarraitzeko ezintasuna eragin dezake, gertakari horien berri izaten den unetik, sor daitezkeen erantzukizun penalen, zibilen edo administratiboen kalterik gabe.\nJardueraren sustatzaile den pertsona fisiko edo juridikoak edo bere lege ordezkariak.\nE037 Establezimendua ireki edo jarduera hasi aurreko aurretiazko komunikazioa\nLangile tekniko eskumendunak emandako ziurtagiria, jarduera edo/eta instalazioak eraikuntza proiektuarekin eta aurkeztutako dokumentazio teknikoarekin bat datozela eta ezarritako neurri zuzentzaileak bete direla egiaztatuz.\nJarduera Ekonomikoen Zergaren (JEZ-IAE) altaren fotokopia\nPlangintzako Udal Arau Subsidiarioak\nInstantzia teknikoari zuzentzeko eskatu , hala badagokio.\nIkuskapen bisita, hala badagokio.\nArlo Teknikoa - Hirigintza eta obrak\nEz dago izapidetzerako edo ebazpenerako eperik. Eskatzen den dokumentazioarekin batera aurkezten den aurretiazko jakinarazpenak baimena ematen dio sustatzaileari jarduerarekin hasteko, aurkezten den egun beretik.\nTelefonoz: 946300002 - Luz.300\nBide telematikoz: bulegoteknikoa@amorebieta.eus


Rançonnières - Wikipedia, entziklopedia askea.\nRançonnières Frantziako udalerria da, Marne Garaia departamenduan dagoena, Ekialde Handia eskualdean. 2013an 114 biztanle zituen.\nAndilly-en-Bassigny, Avrecourt, Celles-en-Bassigny, Lavernoy, Saulxures eta Vicq\n54 (%49.1) 52 (%47.3)\n2007an Rançonnières udalerrian erroldatutako biztanleak 114 ziren. Familiak 58 ziren, horien artean 21 pertsona bakarrekoak ziren (4 bakarrik bizi ziren gizonak eta 17 bakarrik bizi ziren emakumeak), 21 seme-alabarik gabeko familiak ziren, 12 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 71 etxebizitza zeuden, 56 familiaren etxebizitza nagusia ziren, 8 bigarren erresidentzia ziren eta 6 hutsik zeuden. 70 etxeak ziren eta 1apartamentu bat zen. 56 etxebizitza nagusietatik 52 bere jabearen bizilekua ziren eta 4 alokairuan okupaturik zeuden; 1ek gela bat zuen, 11 etxek hiru zituzten, 13 etxek lau zituzten eta 30 etxek bost zituzten. 45 etxek euren parking plaza propioa zuten azpian. 28 etxetan ibilgailu bat zegoen eta 13 etxetan bat baino gehiago zituzten.\nRançonnières udalerriko biztanleria-piramidea 2009an .\n2007an lan egiteko adina zuten pertsonak 56 ziren, horien artean 33 aktiboak ziren eta 23 inaktiboak ziren. 33 pertsona aktiboetatik 30 lanean zeuden (18 gizon eta 12 emakume) eta 3 langabezian zeuden (2 gizon eta 1 emakume). 23 pertsona inaktiboetatik 8 erretiraturik zeuden, 4 ikasten zeuden eta 11 "bestelako inaktibo" gisa sailkaturik zeuden.\n2009an Rançonnières udalerrian 53 unitate fiskal zeuden, 110 pertsonek osaturik. Pertsona bakoitzeko diru-sarrera fiskalaren mediana urteko 13.127 euro zen.\n2000. urtean Rançonnières udalerrian 7 nekazaritza-ustiategi zeuden.\nAzken aldaketa 18 urria 2021(e)an, 09:10(e)tan\nOrriaren azken aldaketa: 18 urria 2021, 09:10.


Erakutsi: Bidaia antolatu Autokarabanen gunea\tBisita gidatuak\tTurismo bulegoak\t Herria: Guztiak Abanto-Zierbena Balmaseda Gordexola Gueñes Karrantza Lanestosa Muskiz Sopuerta Turtzioz Zalla Ordena: Lehenetsitakoa Alfabetoaren arabera\nBalmasedako autokarabanen gunea Las Laceras naturgunean dago, Bizkaiko lehenengu hiribilduaren alde zaharretik oso gertu. Zidorrez eta oinez ibiltzeko ibilbidez inguratuta dago. Ur beltzak e… Leer más ›\nBalmaseda , Bizkaian sortutako lehenengo hiribildua (1199an), Kadagua ibaiak bustitzen duen haizpitarte estu batean kokatuta dago. Erdi Aroko zubia ren bestealdean dagoen Alde Zaharrak loriazbet… Leer más ›\nEl Pobaleko burdinola\tMuskiz\nBurdina eta Enkarterri bat etorri dira historian zehar. Erromatarrek jadanik ezagutzen zituzten eskualdeko meatze- aberastasunak , eta errementarien trebetasuna oso preziatua izan zen Erdi Aroan … Leer más ›\nAbellanedako Aintzinako Batzarretxea\tSopuerta\nErrekor eta berezitasunen lurraldea da Enkarterri. Izan ere, berezko baserri mota du eskualdeak, Euskadin parekorik ez duena . Euskal eta kantabriar ohizko etxeen ezaugarriak nahasten ditu eta XVIII. mendeko erdialdean agertu zen Agüera ibaiaren ibilguan. Bisitaldi honetan baserri nagusiak e… Leer más ›\nHistoriaren xarma\tGordexola\nCastro de Bolumburu\nTeléfono fijo: 605757420\nLanestosa Enkarterriko mendebaldeko muturrean dago, Kantabriako mugan. Naturaz , inguruneaz eta landa-tradizioez gozatzeko xarma handiko herrixka da. Autokarabanen gunea erabiltzea doan da.… Leer más ›\nLanestosako Turismo Bulegoa\nLanestosa, Bizkaiko herri txikiena bada ere, hiribildua izan da XIII. mendetik. Denboraren eraginari osorik eutsi dio, interes nabarmeneko lekuetan antzeman dezakegun moduan, hala nola harriztatutak… Leer más ›


Gutuna: '3, 2, 1... Ehgam! Sexu askapen mugimendua, guztiokin, guztiontzat' - Zarautz - Zarauzkohitza.eus\nGutuna: '3, 2, 1... Ehgam! Sexu askapen mugimendua, guztiokin, guztiontzat'\nZarauzko Hitza 2021-10-26 09:15\nAmets Jordan Arrietak eta Kepa Blazquez Rotetak ondorengo gutuna bidali dute Zarauzko Hitzara, 'Ehgam Berramestuz' ekimenaren izenean.\nEhgam sortu zenetik 45 urte inguru pasatu dira jada eta sexu askapenaren borrokak hainbat gorabehera bizi izan ditu. Peligrosidad social legea bertan behera uztetik hasita, gaur egun pil-pilean dagoen trans* legera, aldaketa administratibo eta juridikoek LGBT+ pertsonen bizitzak transformatu dituzte, baina sakoneko eraldaketak sortzeko dituzten mugak ere agerrarazi dituzte. Areago, aldarrikapenak estatuari zuzentzeko hautuak, lege berriak onartu edo zaharrak alboratzea eskatuz, bere alde arazotsuak ere izan ditu: LGBT+ akronimoa osatzen duten pertsona multzoaren barruan batzuk are gehiago alboratu ditu eta klase, arraza eta genero ezberdinkeria ageriago utzi du. Maila ekonomiko egokia duten gizon homosexualek bizi duten errealitatea eta langile klaseko trans* emakumeek bizi dutena, esaterako, oso ezberdinak dira.\nMugimenduak jakin izan du erronka berri hauei erantzuna ematen. Adibidez, egoera bertsuan dauden kideak elkar babestu eta erantzun politikoak artikulatzeko elkartu dira, trans* emakumeez, lesbianez edo maritxuz osatutako taldeak sortuz. Talde horien jardunak problematika berriak jarri ditu mahai gainean baina hainbat zailtasun ere planteatu dituzte. Adibiderako, mugimendua oso zatikatua ageri zaigu, aldarrikapen eta estrategiak bateratzeko gaitasun txikiagoarekin eta gero eta zehatzagoak diren identitateen inguruan antolatua, horrek dakarrenarekin. Hau gutxi balitz, kapitalismoak identitate horien beta aprobetxatzen jakin izan du, eta LGBT+ jendeongan aukera ikusi du produktu espezifikoak eskaini eta etekina ateratzeko.\nDuela hilabete batzuk, Ehgamen ari ziren kideen deia jaso genuen, elkarteari indar berriak eman eta belaunaldien arteko erreleboa egiteko laguntza eskatuz. Herri honetako hainbatentzat horren erreferentzia garrantzitsua izan den elkartean parte hartzeak harrotasunez bete gintuen, baina baita zalantzaz ere: egin dezakegu aurrera Ehgamen jarduerarekin elkartea bera birpentsatu gabe? Izan ere, urteekin eta asmoa hori izan ez arren, taldea asko murriztu da kide kopuruan baina, bereziki, konposaketari dagokionean. Konturatu orduko mutilez osaturiko taldea bilakatu da, eta erreferentzialtasun nagusia ere horientzat du. Gauzak horrela, gure lehen ametsa irudikatzeko ariketa egin genuen: guztiontzako mugimendu bat, sexu askapenean ekarpena egin nahi duen ororentzat.\nJakin badakigu ez dela erraza urte luzeetako inertziari buelta ematea, baina merezi duela pentsatzen dugu. Sexu askapenak subjektu eta problematika ugari ditu, bai, eta bakoitzak bere aldarrikapen, espazio eta autonomia izan behar ditu, baina horrek ezin du ekidin elkarrekin jardun eta ekitea. Lana eskatzen du, baina uste dugu merezi duela. Konpartimentu itxiak ireki eta\nelkarrekin jarduten dakien sexu askapen mugimendua nahi dugu, bere burua beste borrokekin elkarlanean egiten duena: kapitalismoaren aurkako borrokekin, euskaltzaleekin, feministekin, arrazakeriaren kontrakoekin eta, oro har, mundu justuagoa sortu nahi duten mugimendu eta ekimenekin.\nUrria eta azaroa bitartean KOSA hausnarketa zikloa antolatu dugu. Aitzakia bat, egia esateko. Gure komunitate eta borrokentzat garrantzitsuak diren auziak eztabaidatu nahi ditugu, bai. Baina, nagusiki, parte hartu nahi duen ororekin elkartu eta Ehgamen etorkizuna berramestu nahi dugu. Zor historikoak eskuan, deialdi berezia egin nahi diegu trans* jendeei, lesbiana, bisexual eta bestelako disidentzia sexualei, elkartearen konposaketa, lan-lerro eta helburuak zabaltzeko lanean kide izan daitezen. Ehgam denontzat aterki eta tresna izan dadin, elkarrekin zer lortu nahi dugun amestu eta borrokari ekiteko.


Ikusezinak zaizkigun errealitateen inguruko bideo txundigarria — Gaztezulo\nIkusezinak zaizkigun errealitateen inguruko bideo txundigarria\nIkusezinak zaizkigun errealitateen inguruko bideo txundigarria https://www.gaztezulo.eus/albisteak/ikusezinak-zaizkigun-errealitateen-inguruko-bideo-txundigarria https://www.gaztezulo.eus/@@site-logo/logoa.png\nDagoeneko 4 mila ikustaldi baino gehiago izan ditu Sandy Hook Promise GKEaren bideo biralak.\nMunduko edozein institutu edo ikastolan eman daitekeen amodio istorio polit batekin hasten da bideoa. Baina ezusteko amaiera bortitzak, agerian uzten du nerabez betetako gune horietan ezkutatzen diren istorio ilun eta ahaztuak. Sandy Hook Promise Gobernuz Kanpoko Erakundeak, mezu txundigarri eta gogor horrekin salatu du AEBetan armek eragiten duten ezinegon eta arrisku egoera.\nGKEaren bideo biral honek agerian utzi du AEBetan armen politikak sortzen duen eztabaida. Hain zuzen, Donald Trumpek argi utzi du ez duela legea zorrozteko asmorik, alderantziz.\nSandy Hook, Newtown, Connecticuteko eskola baten izena da; bertan gertatu zen armekin lotutako hilketa bortitzenetako bat herrialdean. Gazte batek, bere buruaz beste egin zuen, 20 haur eta 7 heldu hil ondoren, bere ama barne.


PALESTINA, EL GRITO DE LA LIBERTAD. Un análisis histórico y GeopolíticoPALESTINA: ASKATASUNAREN OIHUA. Azterketa historiko eta geopolitikoa - Foro Gogoa\nPALESTINA: ASKATASUNAREN OIHUA. Azterketa historiko eta geopolitikoa\nHizlaria: Khader Bichara\nDuela ia 60 urtetatik borroka odoltsu bat zabaltzen da Ekialde Hurbilean, aurrez aurre daude, bereziki, israeldarrak eta palestinarrak. Israel Estatua 1948 sortu zen Palestinako Lurraldeetako %58a hartuz. Hartutako lur eremua gero eta zabalagoa egin da urteen poderioz %78ra iristeraino. Eta 1967ko gudaren ondoren, Israelek Palestina historikotik geratzen zen gainerako lurraldea ere, %22 hori alegia, okupatu du. Eskuratutako lurralde horietan Israelek 170 asentamenduen sorrera bultzatu du, 400.000 judu baino gehiagoren bidez.\nEgoera horrek, nazioarteko legeria urratzeaz gain, faktore erabakigarri bat da gudaren iraupenerako. Nazioarteko Komunitateak okupazioari bukaera emateko eta Israelen ondoan Estatu Palestinar bat sortzeko laguntza ematen ez badu, egoera okertzeko joera lazgarri baten aurrean aurkituko gara, iritziak erradikalizatuko dira, eta indarkeriaren zikloak ez du amaierarik izanen.\nBi herriak adiskidetzeko aurrebaldintzak sorrarazi behar dira, 1991n Madrilen ospatu zen Konferentziak eta 1993an Oslon sinatutako Akordioek proposatzen dituzten oinarrietatik abiatuak; bi hitzetan: bakea, lurraldeen truke. Beste edozein konponketak –garaipenik gabeko gerrak, okupazio iraunkorra, Herri Palestinarra hesi batez inguratzea, eta mendeku odolustuak- arazoak handitzera baino ez du eramaten eta Munduko bakerako mehatxu bihurtzen da.


Portulanoak – Gizapedia\nGineako Golkoko portulanoa.\nPortulanoak Erdi Aroan eta Errenazimentuan nabigatzeko erabiltzen ziren itsas mapak ziren, itsaso,jarraitu beharreko itsas-banda edo norabide, kostalde, portu eta bestelako argibideak ematen zituztenak. XIII. mendean egiten hasi ziren, pergaminoz, eta Errenazimentura arte erabili ziren.\nKonskripzioa eta konskriptoak\nKonskripzioa, soldadutza eta soldaduska ere deitua, (latinezko conscriptus hitzetik, "soldaduen zerrendan dagoena") estatu bati herritarrek egin beharreko zerbitzu militarra da, gehienetan soldadu huts moduan. Konskriptoak soldadu gisa zerbitzu…


Zarautzen ia 4.000 lagunek parte hartu dute bukatzear den bigarren Euskaraldian - Zarautz - Zarauzkohitza.eus\nZarautzen ia 4.000 lagunek parte hartu dute bukatzear den bigarren Euskaraldian\nMaria Maya Manterola 2020-12-03 09:18\nAlazne Aizpurua eta Imanol Amiano dinamizatzaileak pozik daude Euskaraldiak utzitako datuekin. Urte "berezia" izan arren, "gustura egoteko moduko datuak" jaso dituzte antolatzaileek.\nBihar amaituko da milaka euskaltzalek hizkuntza ohiturak aldatzeko anbizioz egindako gizarte ariketa, Euskaraldia. Guztira, Zarauzko 3.972 pertsonak hartu dute parte bigarren edizioan; 3.437 ahobizi eta 535 belarriprest. Oraindik ondorioak ateratzeko goiz izan daitekeen arren, Alazne Aizpurua eta Imanol Amiano Zarauzko eta Azpeitiko koordinatzaileek balorazio positiboa egin dute.\nBiek nabarmendu dute aurtengo urtea "berezia" izan dela, eta baldintza horiek kontuan izanik, "gustura egoteko moduko datuak" jaso dituztela. Euskaraldia "kalean egiteko ariketa soziala" da, Amianoren arabera; halaber, pandemiak herri batzordearen lana zaildu arren, entitate, arigune eta parte hartzaile kopuru "polita" lortu dutela uste du. Aizpurua ere bat dator: "Eskertzekoa eta txalotzekoa da herritarrek izandako erantzuna eta jarrera". Zarauzko dinamizatzaileak azaldu du datu horiek lortu izana tokian tokiko batzordeen lanaren emaitza dela, eta Euskaraldiak bi aste iraun baditu ere, urte osoko lana dagoela horren guztiaren atzean.\nAzpeitiko dinamizatzaileak, berriz, datu horiek ulertzeko gakoak eman nahi izan ditu: "Asko izan dira enpresa, denda eta taldeetako ariguneetan parte hartzeko onespena eman ondoren, norbanako moduan izena eman beharrik ez zutela uste zutenak, baita aurreko ekitaldian izena emanda egotea nahikoa zela uste zutenak ere". Aizpuruaren hitzetan, aurreko edizioan parte hartu zutenekin harremanetan jarri eta aurtengoaren berri ematea "errazagoa" izan da, aurretik "bide erdia egina" baitzegoen.\nZailtasunak zailtasun, "bide polita" izan da egunotan milaka herritarrek gauzatutako ariketa. "Herritarren esker ona jasotzea; txapak jasotzera etorri direnen poz eta ilusioa sentitzea; herrigintza eta udala elkarlanean ikustea…", aipatu ditu, besteak beste, Aizpuruak.\nEzagutza eta erabilera\nAzpeitia eta Zarautz, herri euskaldunak dira biak, dinamizatzaileen arabera. Zarautzen, esaterako, herritarren % 85ak ulertzen du euskara. Erabilera, ordea, %50ekoa da. Ezagutza eta erabilera parekatzea da erronka, Aizpuruaren hitzetan.


‘Atera’ diskoa ondu du Zea Maysek | Kultura | Berria\n‘Atera’ diskoa ondu du Zea Maysek\nGaur goizean aurkeztu du hamargarren diskoa taldeak. Aurreko lanekin alderatuta, "gogorragoa" dela esan dute musikariek.\nZea Mays taldearen 'Atera' diskoa aurkezteko agerraldia, gaur, Bilbon. Monika del Valle/Foku\nAutoekoitzitako diskoa da oraingoa ere, eta “kalanbrea” eman dezakeen “arte-faktua” dela adierazi du Gorka Urbizuk, Berri Txarrakeko abeslariak, diskoa azaltzeko idatzitako testuan. Inoiz baino gogorrago datoz Zea Mayseko lau kideak. Perfekzioaren bila, haien estiloari jarraituz sortu dute lan berri hau, eta grabatzerako orduan egin dituzte berrikuntzarik handienak.\nAiora Renteria, Ruben Gonzalez, Asier Basabe eta Iñaki Imazek hogei urte baino gehiago daramatzate batera, eta Carles Campi Campon ekoizleak talde izaera hori indartzeko ahalegina egin du oraingoan. Vetusta Morla eta Jorge Drexlerren diskoak nahastu ditu Campik, eta Atera diskoan berarengan jarri dute konfiantza osoa Zea Mayseko taldekideak. “Talde solidoaren kontzeptua asko gustatzen zaio Campiri, eta hori indartzeko asmoz, estudioan gu laurok bakarrik eta batera egotea nahi zuen”, azaldu du Renteriak.\nHorregatik ere, diskoko abesti guztiak estudioan grabatu dituzte laurek elkarrekin. Azaldu dutenez, zuzeneko emanaldiarekin ahalik eta antzekotasun handiena edukitzeko. Irailaren 1etik 9ra arte egin zituzten grabaketa guztiak, kontatu du Renteriak: “Inoiz ez dugu hain denbora gutxian disko bat grabatu; oso intentsua izan da”. Nahasketaz arduratzen zen teknikariak oso aldaketa gutxi egin dituela nabarmendu du taldeko abeslariak.\nAldaketarik handiena sintetizadorearen erabilera izan da, eta zuzenekoetan ere eramango dutela esan dute taldekideek. “Aurreko diskoarekin alderatuta gogorragoa da disko hau. Gitarra gehiago sartu ditugu, zarata gehiago, fuzz gehiago... Ez dakit nahita egin dugun, baina horrela atera zaigu”, aitortu du Imazek.\n“Atera barruan dena. Egindakoa ahaztu dezadan”, entzuten da diskoari izena ematen dion Atera abestian. Taldearen aldarria azaldu du Imazek: “Era positibo batean, barruan daukaguna atera nahi dugu, lokaletik atera, ezagutarazi, diskoa atera... beti ere, ihes egin barik”.\nEta, hain zuzen, atzerrira “aterako” dira gaur Ondarroan hasiko duten bira berrian. Paris, Berlin eta Amsterdamen joko dute, besteak beste. Euskal Herrian ere ariko dira, eta aurreratu dutenez, abenduaren 20an kontzertua emango dute Bilboko Kafe Antzokian.


"Gure aukerek onura gehiago dakartzate" - Bizkaiko Hitza\n“Gure aukerek onura gehiago dakartzate”\n2018, irailak 28 Bizkaia, Elkarrizketa 274\nBilbo Hegoaldeko Tren Saihesbidearen proiektua aurkeztu eta berehala, Barakaldoko Gorostiza eta Errekatxoko auzokideak antolatzen hasi ziren euren hiriak dituen azken gune berdeak defendatzeko, eta Barakaldo Naturala plataforma sortu zuten. Auzokide horietako bat da Begoña Rodriguez (Santander, Espainia, 1967). Urteetako lanaren ondorioz eta zenbait azterketa tekniko egin ostean, bi alternatiba aurkeztu dituzte plataformakoek. Azaldu dutenez, euren proposamenek plan ofizialak baino onura gehiago dakartza; bai ekologikoak, bai ekonomikoak, baita sozialak ere. Hala, proiektua gelditzeko eta herri galdeketa bat egiteko eskatu dute.\nZer da, zehazki, Bilbo Hegoaldeko Tren Saihesbidea?\nBilboko Portutik Basaurira doazen merkantziei irtenbidea emateko proiektua da. Bi helburu ditu: merkantzia trenak herrietatik ateratzea eta C1 eta C2 lineak soilik bidaiarientzat izatea. Hala, portua, zuzenean, Bilborekin eta AHTaren linearekin lotuko lituzke. Proiektuak trenbide berri bat eraikitzea aurreikusten du, aspaldi eraikitako eta erabilerarik gabe dagoen Serantesko tunela Bilboko Olabeaga auzoarekin lotuz. 454 milioi euroko aurrekontua dute horretarako.\nZer kalte eragingo lituzke?\nTrenbide berriak Ortuella, Trapaga eta Barakaldoko hirigunea inguratuko lituzke Gorostizaraino. Handik, ordea, nekazaritza gune guztiak zeharkatuko lituzke Olabeagaraino, bi zubibideren bidez: Gorostizakoa eta Kaxtresanakoa. Eskualdeko azken gune berdeak galdu ez ezik, obrek kalte larriak ere eragingo lituzkete auzoetan: lur mugimenduak eta abar.\nZeintzuk dira zuek aurkeztutako alternatibak?\nGuk egungo azpiegiturak lurperatzea proposatu dugu. Alternatiba bakoitza linea bati dagokio: C1 edo C2. Hortaz, egungo lineak merkantziak garraiatzeko egokiak bihurtu ez ezik, hobetu eta modernizatu ere egingo genituzke bidaiarien garraioa eraginkorragoa izateko; bide batez, aspalditik dagoen eskari bat betez.\nZer onura dakartza zuen proposamenak?\nLehenik eta behin, merkeagoak dira. C1 linea hartuz gero, 315 milioi euroko kostua izango luke, eta C2 hartuta, berriz, 424 milioi eurokoa. Bigarren linearekin, baina, Serantesko tunela erabiliko litzateke, haiek euren proiektuaren baliagarritasuna azaltzeko argudio modura erabilitakoa. Horrez gain, lur azpitik joanda, ez litzateke egongo zarata arazorik, espazio asko berreskuratuko genituzke hiria berriro bere onera ekartzeko aukera emanez, eta auzo eta herri askok dituzten muga fisikoak ezabatuko lirateke.\nGainera, lineak modernizatuta, pertsonen garraioa hobetuko litzateke, zenbait geltoki lekuz aldatzeko aukera egongo litzateke garraio publikoa bultzatzeko, gune berdeak mantenduko genituzke, eta, azkenik, egindako inbertsioa azkarrago berreskuratuko genuke.\nEgunero ikusten dugu zer gertatu den Bilbo hegoaldeko saihesbidearekin. Inbertsio itzela egin ostean, ez du izan aurreikusitako erabilerarik. Tren saihesbidearekin berdin gertatuko balitz eta merkantzia garraioa ez balitz espero bezain joria, gutxienez bidaiariek erabiltzeko moduko linea moderno bat izango genuke, egindako inbertsioa bai ekonomia, bai gizarte eta bai ekologia aldetik berreskuratzea ahalbidetuko lukeena. Hau da, gure aukerek onura gehiago dakartzate.\nZer erantzun eman dute udalak eta Jaurlaritzak?\nIsiltasuna eta trabak. Udalarekin elkarlanean aritzeko mahai bat sortu zuten, baina ez dute elkarrizketa aurrera eramateko jarrerarik. Gainera, orain dela gutxi, eta guri ezer esan gabe, beste proposamen bat aurkeztu zuten, Gorostizako zubibidearen ordez Agirtza ibai azpitik tunel faltsu bat egingo zutela esanez. Hala ere, ez dute aurkeztu proiektu hori babesten duen txostenik.\nEta txostenik ez badago…\nProiektuak ez du inolako oinarri teknikorik ez logistikorik; beraz, ez dakigu bideragarria den ala ez. Kaxtresanako zubibidea, gainera, berdin geratuko litzateke. Halaber, Agirtza ibaiko eta Gobelako eskualdea eremu babestua da, hantxe bizi baita desagertzeko arriskuan dagoen arrain hiru-arantza. Hortaz, proiektu berriaren kalteak are larriagoak izan daitezke.\nZer egingo duzue orain?\nBatetik, Elkarrekin Podemosen bidez, agerraldia eskatu dugu parlamentuan, eta EH Bilduk eta PSE-EEk euren babesa helarazi digute. Bestetik, orain arte egin bezala, jendea kontzientziatzen eta gure alternatibak zabaltzen jarraituko dugu.\nJendea ez al dago proiektuaren jakinean?\nEzjakintasunarekin estali nahi izan dituzte merkeagoak eta eraginkorragoak diren gure alternatibak. Barakaldoko kultur etxean gure proposamenaren inguruan antolatuta genuen erakusketa galarazi ziguten inolako arrazoirik eman gabe. Baina lanean jarraitzeko prest gaude, bai kalean eta bai udalarekin. Ez dugu gure proposamena inposatu nahi, baizik obrak gelditu, eztabaida sustatu eta herriari zer nahi duen galdetu.


Kautxua optimizatzeko elkarlanean dihardute CIC nanoGUNEk eta CIKAUTXOk | CIC nanoGUNE\nKautxua elastomero-mota bat da, oso erraz deformatzeko gai diren polimero elastikoak. Elastomeroen ezaugarri nagusia da material horiek hautsi aurretik elongazio edo elastikotasun eta malgutasun handia dutela.\nEusko Jaurlaritzaren ELKARTEK Arlo Estrategikoetako Lankidetza Ikerketarako Laguntzen Programaren barruan dago proiektua. Hiru proiektu-mota finantzatzen dira, eta 2. motako proiektuetan kokatzen da hau. Proiektu horiek industria-potentzial handia duten ikerketa-proiektuei dagozkie.\nJosé Santos CIKATEKeko Injekzio arloko arduradunaren hitzetan, “proiektu hau aukera handia da CIKAUTXOrentzat: ohiko osagai elastomerikoen prestazioak oso optimizatuta daude, eta zaila da lehiarako abantaila lortzea teknologia gainditzen ez bada”.\nHorregatik, proiektu honen helburua da kautxua optimizatzea nanoGUNEko bi sailek proposatutako bi teknologia disruptiboren bidez: Raúl Pérez-Jiménez buru duen Nanobioteknologia taldea eta Mato Knez buru duen Nanomaterialak taldea.\nZehazki, nanoGUNEko Nanobioteknologia taldeak konpositeak eta matrizeak fabrikatzeko material berri apropos bat proposatzen du, hainbat aplikaziotan, hala nola eraikuntzan eta medikuntzan. Raúl Pérez-Jimenezek dioenez, “material elastomerikoetan txertatutako material berri hori gutxi erabiltzen da, eta, ezbairik gabe, aztertu beharreko eremu bat eskaintzen du merkataritzan eragin handia izan baitezake. Izan ere, korrosioarekiko erresistentzia handiagoa eman diezaioke kautxuari, eta oraindik ez dago nahasketa hori erabiltzen duen produktu komertzialik edo testaturik. Hori dela eta, proiektua aukera paregabea da ezagutza eskuratzeko eta etorkizunean merkataritza-inpaktua areagotzeko”. “Proiektu honek, gainera, diziplina anitzeko ikerketa egiteko aukera planteatzen du, bioteknologia, materialen zientzia eta ingeniaritza kontzeptuak konbinatzen baititu ikuspegi komertzialarekin eta merkatu-ikuspegiarekin”, erantsi du.\nBestalde, “material elastomerikoen propietateak hobetzeko, etorkizun handiko ikuspegia proposatzen du, halaber, nanoGUNEko Nanomaterialak taldeak: eta material hibrido polimeriko-ez-organikoak ekoiztean datza. Material horietan sinergiak ezar daitezke, osagai horiek bakarka aurkezten ez dituzten propietate berriak sortuz edo hasierako propietateak hobetuz”, adierazi du Mato Knezek. “Ikuspegi tradizionalek, gehienetan, galvanoplastia edo gainazalen mihiztadura molekularra erabiltzea sustatzen dute; ikuspegi modernoek, berriz, material hibridoak sortuz substratu baten fasearteko propietateak alda ditzaketen teknikak erabiltzen dituzte. Hibridazioak fase ez-organikoen eta polimerikoen artean sinergiak eragin ditzake, eta, horrenbestez, mekanismo garrantzitsua bihur daiteke propietate mekanikoak hobetzeko eta elastomeroaren nekea ahalik eta gehien murrizteko”, erantsi du.\nGuztiak bat datoz honetan: “oraindik esploratzeko dauden punta-puntako teknologia horiek erabiliz gero, jauzi kualitatibo bat egin ahal izango da osagaien prestazioak handitzeko, eta, hori lortuz gero, lehiakortasuna handitu ahal izango litzateke, osagai txikiagoekin edo arinagoekin edo prezioari dagokionez lehiakorragoak diren zehaztapenen koadernoa betetzen jarrai baitaiteke”.


Egiturazko zor publikoa, bankuentzako negozioa — ELA Sindikatua\nEgiturazko zor publikoa, bankuentzako negozioa\nEgiturazko zor publikoa, bankuentzako negozioa 2020ko aurrekontuan, Nafarroako Gobernuak 354,3 milioi euro biltzen zituen zorra ordaintzeko (aurrekontuaren %7,7), eta Eusko Jaurlaritzak 929,8 milioi euro (aurrekontuaren %8). Nahiz eta hainbeste diru horretara bideratu, 2019ko amaieran zor bizia 3.297,4 milioi eurokoa zen Nafarroan, eta 9.424,6 milioi eurokoa EAEn, guztira 12.722 milioi eurokoa Hego Euskal Herrian. https://www.ela.eus/eu/azterketa-bulegoa/albisteak/egiturazko-zor-publikoa-bankuentzako-negozioa https://www.ela.eus/eu/azterketa-bulegoa/albisteak/egiturazko-zor-publikoa-bankuentzako-negozioa/@@download/image/grafikoa.jpg\n2020ko aurrekontuan, Nafarroako Gobernuak 354,3 milioi euro biltzen zituen zorra ordaintzeko (aurrekontuaren %7,7), eta Eusko Jaurlaritzak 929,8 milioi euro (aurrekontuaren %8). Nahiz eta hainbeste diru horretara bideratu, 2019ko amaieran zor bizia 3.297,4 milioi eurokoa zen Nafarroan, eta 9.424,6 milioi eurokoa EAEn, guztira 12.722 milioi eurokoa Hego Euskal Herrian.\nZor publikoak erabat baldintzatzen du aurrekontu-politika. Zor publikora bideratzen den aurrekontuaren zatia dela eta, gobernuen esku geratzen den benetako aurrekontua are eskasagoa da oraindik.\nBaina zor publikoa, ere, negozio handia da bankuentzat eta finantza-erakundeentzat, haiek lortzen dutena baino askoz interes handiagoarekin mailegatzen baitute dirua. Honi gehitu behar zaio, gainera, zor publikoaren helburua askotan ez datorrela bat interes publikoarekin.\nAzken finean zor publiko maila handia daukagu, eta ez da ikuskatu nahi horren zein zati ez den legitimoa ikusteko, negozio handia baita bankuentzat eta finantza-erakundeentzat.\nPolitiketan ez bada aldaketarik gertatzen diru-sarrerak handituz eta zorra ikuskatuz, zor publikoa egiturazkoa bihurtzen da. Horren erakusgarri, Nafarroako Gobernuak 225 milioi euroko zorra eta Eusko Jaurlaritzak 500 milioikoa jaulki berri dituztela da, zati handi bat aurreko zorren epemugak ordaintzeko.


Adimen emozionalari buruzko bi tailer egingo dira. — Oñatiko udala\nAdimen emozionalari buruzko bi tailer egingo dira.\n47 gurasok eman du izena eta bi taldetan banatzea erabaki da. Lehen tailerra bihar hasiko da.\nTailer bakoitzak 6 saio izango ditu, jarraieko sei ostegunetan osatuko da.\nLehena, bihar bertan hasiko da eta abenduaren 20ra arte luzatuko da. Bigarrena berriz, Gabonen ondoren, urtarrilaren 15ean hasiko da. Tailerrak, kultur etxean izango dira, ostegun arratsaldez esan bezala, 6.15tatik 8.15tara.\nAdimen emozionalari buruzko tailer honen jatorria, udalak antolatu zuen hitzaldi batean dago. Hitzaldi horretan, adimen emozionala zer den eta nola garatu daitekeen aurreratu zuen Virginia Espin Euskal Herriko unibertsitateko psikologoak. Hitzaldian agertutakoak zabaltzeko aukera ere eman zitzaien gurasoei eta hartarako interesa agertu duten 47 aita eta amek orain gaia, 6 saioko tailer hauetan lantzeko bidea izango dute.\nHitzaldia eta baita tailerrak ere Haur eta Lehen Hezkuntzako haurren gurasoei zuzendu zituen Guraso Eskolak.\nDatozen hilabeteetan, beste adin tarte bateko seme alabak dituzten gurasoei formazio eskaintza berria egingo die.\nIzan ere, udala eta herriko ikastetxeetako ordezkariak biltzen dituen Hezkuntza Mahaiak, Oñatiko guraso eskola bateratuaren aldeko apustua egin baitu. Era honetako hitzaldi eta formazio tailerrak modu bateratuan eta herriko guraso guztiei zuzenduta antolatuko dira. Eta ez orain arte bezala, ikastetxe bakoitzak bereak. Horrela, sarritan, hitzaldi berbera edo antzerakoa errepikatu egiten baitzen. Lan sistema berriarearen helburua, baliabideak optimizatzea da.


Aurkeztu zure denda Retail Digital Sarietara! | Cámarabilbao | Cámara de Comercio de Bilbao\nHome/Retail/Merkataritza/Aurkeztu zure denda Retail Digital Sarietara!\nRetail Digital Sariek beren ingurune digitalaren alde gehien egin duten Bizkaiko saltokiak aintzatesten dituzte, baina establezimendu fisikoa ahaztu gabe\n19 November, 2021|Kategoriak: Merkataritza|\nRetail Digital sarien bigarren edizioari hasiera eman zaio. Bilboko Merkataritza Ganberak Bizkaiko merkataritza-kulturan aldaketa eragin nahi duten sari hauen deialdia egiten du. Retail Digital Sariek Bizkaiko saltokien ingurune digitala eta erakusleihoa aitortzen dituzte.\nCámarabilbaok eta erakunde laguntzaileek digitalaren aldeko apustua egin duten establezimenduak motibatu eta sustatu nahi dituzte sari hauekin, beren marka-irudia eta produktuen eskaintza berrabiarazteko. Horrez gain, profesionaltasuna, zerbitzuaren kalitatea, bezeroentzako arreta eta etorkizunerako aukerak islatzen dituen jarduerarekin aurrera jarraitu nahi dute. Zazpi kideko epaimahaiak erabakiko ditu saltokirik onenak kategoria hauetan: web korporatibo onena, ecommerce onena, social media hobeto erabiltzea, etab.\nBaina ez dira soilik arlo digitalean zentratzen Retail Digital Sariak. Merkataritza-gune berritzaileenek, establezimendu iraunkorrenek eta erakusleiho onenek saria dute. Hain zuzen ere, azken kategoria horretan bozkatu ahal izango du publikoak irabazlea aukeratzeko. Epaimahaiaren sariaz gain, erakusleiho onenak publikoaren saria ere izango du.\nNola parte hartu merkataritza gisa Retail Digital Sarietan?\nZurea retaila berritzailea bada edo baldintzak betetzen dituen establezimendu bat baduzu, Retail Digital Sarietan parte hartu ahal izango duzu, eta sari bat irabazi ahal izango duzu, bai dirutan, bai komunikabideetan publizitatea eginez. Sarien bigarren edizioa azaroaren 17an hasi da, epaimahaiaren osaketarekin eta hautagaitzak jasotzeko epearen irekierarekin. Parte hartu nahi duten saltokiek abenduaren 17ra arte izango dute hautagaitza bidaltzeko.\nAbenduaren erdialdetik aurrera epaimahaiak eta publikoak baloratuko dituzte Retail Digital Sarietan aurkeztu eta onartutako saltokiak. Epaimahaiak urtarrilaren 3ra arte izango du bere iritzia emateko, sariak osatzen dituzten kategorietan. Ikusleek, berriz, erakusleihorik onena baloratuko dute. Urtarrilaren 4an kategoria bakoitzeko hiru finalistak iragarriko dira. Hautagai hauek Retail Digital Saria irabazteko lehiatuko dira. Irabazleak Azkuna Zentroan 2022ko urtarrilaren 13an egingo den azken galan jakinaraziko dira.\nZazpi kategoria eta epaimahai bat\nRetail Digital Sariek zazpi kategoria desberdinetan aitortzen dituzte saltoki berritzaileak. Saltokien sariek webgunetik sare sozialak erabiltzera doazen alderdiak aitortzen dituzte, Bizkaiko erakusleihorik onena ahaztu gabe. Epaimahaiak lehiaketako kategoria guztiak baloratuko ditu, eta ikusleen esku geratuko da erakusleiho onenaren bi sarietako bat.\nSariak kategoria hauez osatzen dira:\nMerkataritza elektronikoko web onena.\nWeb korporatibo onena.\nEnergetikoki jasangarria den establezimendu hobea.\nSocial media hobeto erabiltzea.\nBizkaiko erakusleiho onena (epaimahaiaren saria eta publikoaren saria).\nEpaimahaiaren sari guztiek garaikur bat, 700 € eta El Correoren Bizkaiako edizioan koloretako iragarki baten publizitatea ipintzeko aukera, 63mm altuera x 256mm oinarria, edo Branded Content bat argitaratzeko Elcorreo.com-en, bi aldeek erabaki beharreko egunean, jasoko dute. Erakusleiho onenaren publikoaren sariari dagokionez, dagokion garaikurra eta 500 € jasoko ditu.\nKategoria horiek baloratzeko, profil desberdineko epaimahai bat osatu da. Marketin digitalaren mundutik Africa Tierro, aholkularia eta Estrategia Digitalean aditua; Ainhoa Dendarieta, Ecommerceko aholkularia, eta Hector Abascal, aholkularia, egongo dira. Iñigo Bastida Irazu eta Sulbey Celaya Avendaño erakusleiho-apaintzaileek ere euren esperientzia eskainiko dute irabazleak aukeratzeko. Epaimahaiak bi izen gehiago izango ditu: David Martínez Fernández, Iberdrolaren Euskadiko, Nafarroako, Kantabriako eta Errioxako ordezkari komertziala, eta Massimiliano Tonelli, Artista, Arte Ederretako irakaslea eta Galerista. Bere esku egongo dira sari guztiak, ikusleen esku geratzen den erakusleiho onenaren bi sarietako bat izan ezik.\nCámarabilbaok antolatzen ditu Retail Digital Sariak, Kutxabankek babestuta. Eusko Jaurlaritzako Turismo, Merkataritza eta Kontsumo Sailak, Bizkaiko Foru Aldundiak, Bilboko Udalak eta Iberdrolak babesten dituzte sariak. Cafés Baqué eta El Corte Inglések ere beren babesa eman die sariei. El Correo da sarien Media Partner-a eta Bizkaiko Txakolina laguntzailea.\nHautagaien aurkezpena azaroaren 17tik abenduaren 17ra bitartean egongo da zabalik. Zure hautagaitza Retail Digital sarien webgunearen bidez bidal dezakezu. Sari banaketa urtarrilaren 13an izango da Bilboko Alondegian.


Etxaldea | Casa Rural Monaut\nLanda eremua maite dugu. Urte asko daramagu hemen. Beraz, eko kontzeptua gure filosofiaren parte da, gure izaerarena eta gure bizimoduarena. Monaut landetxeko abereak ere familiaren parte dira, eta gustatzen zaigu bisitariek haiekin harremana izan ahal izatea, betiere errespetutik abiatuta.\nHamaika behor zaintzen ditugu (arrak haragi ekologikoa ekoizteko daude), eta hamabi ardi latxa. Saraguetan bizi dira, aske, euren paisaiaren parte dira, eta mendia sasiz garbitzeko funtzio garrantzitsua dute, garbi mantentzekoa. Artzibarko abeltzaintzaren iragana gogorarazten digute egunero.\nEtxe ondoan, oilategia dago, duela bost urte eraiki genuena, jatorrizko etxeko haritzezko zurak berrerabiliz. Oiloak eta oilaskoak nahi bezala ibiltzen dira, eta gure ostatura haurrekin joaten diren familientzat denbora-pasa handienetako bat dira. Une oro animalien lasaitasuna eta ongizatea errespetatzen tematuz. Etortzen diren ume horietako askorentzat, egunaren amaieran jarri berri den arrautza bat hartzea gertakari bat da.\nEtxe ondoan baratzea ere ikusiko duzue, urte osoan zehar gure elikaduraren oinarri dena. Etxeko zaporeak eta koloreak oparitzen dizkigu.


Zer merkatutan lan egiten dugun | Ingartek Consulting\nPertsonen mugikortasuna planifikatzen laguntzen dugu\nIngartekek administrazio publiko, garraio-operadore, emakida eta ingeniaritza-enpresei ematen die zerbitzua, eta trafikoari, mugikortasunari, garraioari eta hirigintzari buruzko azterketak egiten ditu.\nTrafikoaren gaineko eskumenak dituen administrazio publikoak, besteak beste, errepideen segurtasuna kudeatzen du, eta horien funtzionamendu ona bermatzeko beharrezko neurriak ezartzen ditu. Ingartek administrazio horiekin lankidetzan aritzen da, kudeaketa-sistema adimendunak diseinatzeko, garraio-azpiegituren eta erabiltzaileen arteko loturak hobetze aldera. Helburua da zirkulazioaren eraginkortasuna eta segurtasuna hobetzea.\nHorrez gain, zeharkako azterketetan oinarritutako mugikortasun-planak egiten ditugu, herritarren segurtasuna eta ingurumenarekiko errespetua sustatzeko xedez.\nIngarteken, diagnostikoak eta proposamenak egiten ditugu jendetza handiko zonetan trafikoa hobetzeko.\nGarraioaren administrazio publikoa da hiriko eta hiriarteko garraio publikoko zerbitzuen funtzionamendua planifikatu, finantzatu eta kontrolatzearen arduraduna.\nIngartekek administrazioei mugikortasunaren plangintza estrategikoa egiten laguntzen diegu. Gure helburua da haien garraio-sistemak modu iraunkorrean eta orekatuan garatzea, ekonomiari zein gizarteari dagokionez.\nIngarteken, azterketa horiek eta eskaeraren beste azterketa batzuk, SAEren ikuskapenak, simulazioak…aurrera eramateko, datuen iturri anitzak erabiltzen ditugu: landako datuak (galdeketak, eskuzko edukierak eta edukiera automatikoak), telefono mugikorreko datuak, monetikari buruzko informazioa…Ahalik eta informaziorik gehiena biltzea da helburua, eskainitako zerbitzuak lan eta bezero bakoitzaren beharretara pertsonalizatzeko eta egokitzeko. Ingartekeko kideek arlo horretan esperientzia zabala eta diziplina anitzeko ezagutza dituzte, eta, horri esker, simulazio-tresnak eta datuen bilketa aurrera eraman ahal izango ditugu. Horiek izango dira gure enpresako proiektuen oinarria.\nGarraio-operadoreek hirietako eta lurraldeetako garraio-zerbitzuen emakidak ustiatzen dituzte. Ingartekek eskariari eta zerbitzu-kalitateari buruzko azterketak, ikuskapenak, etab. egiten ditu, enpresei euren zerbitzua behar bezala gauzatzen laguntzeko, hori lortzeko behar dituzten baliabideak optimizatuz.\nTrafiko- eta garraio-simulazioetan oinarrituz, haien behar guztiei erantzuten dieten proiektu pertsonalizatuak eskaintzen dizkiegu gure bezeroei.\nAzpiegituretako administrazio publikoek garraio-azpiegiturak planifikatzen, eraikitzen, finantzatzen eta mantentzen dituzte. Ingartekek eskariari buruzko azterketa, eskala handiko eta txikiko simulazioak eta kostu-irabaziei buruzko analisiak egiten ditu, azpiegituren arloan egin beharreko esku-hartzeak modu iraunkorrean proiektatzen laguntzeko. Horretarako, baliabideak optimizatzen ditugu, trafiko-baldintzarik onenak bermatzeko.\nErrepideen eta bideen hobekuntza lortzeko eta gaur egun zein etorkizunean beharko den gaitasuna zehazteko, gaur egungo eta etorkizuneko egoerak aurreikusteko gai diren mugikortasun-planak eta trafiko-azterketetan hartu behar ditugu oinarritzat. Ingartek gai da, hainbat datu-iturri (edukiera, galdeketak, telefono mugikorreko datuak) kontuan hartuz, etorkizuneko beharrak eta sarearen barruan jorratu behar diren gune zailak modu fidagarrian ezartzeko.\nEmakidak ustiatzen dituzten enpresek garraio-azpiegitura jakinak kudeatu eta mantentzen dituzte. Enpresa horiek beharrezkoa dute ustiapenarekin lotutako alderdi ugari analizatzea, eta, hartara, era askotako azterketak egin behar dituzte. Ildo horretatik, Ingartekek oraingo eta etorkizuneko mugikortasunari, trafikoari eta eskariari buruzko azterketak egiten ditu, makro, meso eta mikro mailetan simulazio-tresnak erabiliz. Azterketa horietan, edukieratan, galdeketetan, telefono mugikorretan, etab. jasotako datuez baliatzen da.\nIngartekek egungo datuak eta etorkizuneko aurreikuspenak uztartzen dituzten azterketa integralak egiten ditu, eta egoera ezberdinak simulatu, eskariaren araberako estrategia pertsonalizatuak aurrera eramateko. Horretarako, datuak biltzen, prozesatzen eta aztertzen aditua den lantaldea daukagu.\nHirigintzako administrazio publikoa\nHirigintzako administrazio publikoak (tokiko udalak eta erakundeak, batik bat) dira hirietako eta herrietako ingurune publikoak diseinatu eta mantentzearen arduradun.\nHirietako eta herrietako mugikortasuna eta irisgarritasuna ardatz izanik, etorkizuneko hiri-garapenak ebaluatzen ditugu, eta hiriko trafikoari eta mugikortasunari buruzko azterketak eta hiriguneak hobetzeko eta optimizatzeko proiektuak egiten ditugu.\nBereziki, udalaren irisgarritasun-planak idazten eta gaurkotzen laguntzen dugu. Euskadin, plan horiek diruz lagunduta daude, eta horietan jasotako jarduerak burutzeko laguntzak lortzeko aukera ematen dute.\nGarraio-azpiegitura berriak diseinatu edo lehendik daudenak aldatu behar dituzten ingeniaritzekin aritzen gara elkarlanean. Ingartekek azpiegiturak eta hiri-garapenek ebaluatzeko eta hobetzeko azterketak egiten ditu, eta ingeniaritza-enpresei aukera ezberdinak diseinatzen laguntzen die, horien simulazioak eginez eta gaur egun eta etorkizunean izango duten inpaktua hainbat parametroren (ibilgailu-ilarak, zirkulazio- abiadurak edo zerbitzu-mailak) arabera kalkulatuz.


Larunbata, ekainak 29\nArantzazu, Oñati | Kirola\nGure Eskuk eskubideen aldeko mendi martxa antolatu du hilaren 29rako. Ibilaldia Arantzazutik abiatuko da eta Urbian amaituko da. Hitzordu hau, Kataluniako prozesuaren aurkako epaiketarekin bat eginez, “oinarrizko eskubide eta askatasunen aldeko borrokan konpromiso irmoa” adierazteko eta preso politikoei elkartasuna adierazteko baliatuko da.\nMendi martxa Arantzazu\nSan Pedro jaiak: San Pedro eguna\n10:00 DIANA Eskoriatzako TXISTULARI TALDEAREKIN. 11:00 GOITIBEHERA JAITSIERA herrikoia Bolibarreko errepidetik 11:45 ELIZBIRA. 11:50 Korporazioa elizara joango da txistulariek lagunduta. 12:00 MEZA NAGUSIA San Pedro elizan, parrokiako abesbatzarekin. 12:30 Apaxi ipuin kontalaria, Zaldibar antzokiko plazan (0-6 urte). 13:00 Musika Eskolako BANDAREN KONTZERTUA, herriko plazan. Ondoren: goitibehera jaitsieraren sari banaketa. 17:30 Kuadrillen arteko jokoak (8-12 urte, PLAZAN; eta 12-17 urte, GERNIKA PLAZAN). 18:30 ESKU PILOTA partidak, Joseba Iñurrategi pilotalekuan. Sarrerak: 5 € 1. partida: Aritz Zubia/Mikel Etxezarreta vs. Aritz Zugasti/Asier del Campo. 2. partida: Urbieta II/Beroiz vs. E. Labaka/Merino. 18:30 Hiri-dantzak, break dance eta rap saioak, plazan (euria egiten badu, kiroldegian). 19:30 “MEETING POINT” dantza ikuskizuna “Ertza” taldearekin plazan. 20:00 Dantzaldia “Nuevo Talisman” orkestrarekin. 20:30 Jokoetan parte hartzen dutenentzat afaria gaztelekuan. 22:00 Disko festa liburutegiaren kanpoaldean 12-17 urte bitarteko gaztetxoentzat. (alkoholik gabeko koktelak, musika, opari zozketa...). 22:30 “Musikal guztiak IA IA” ikuskizuna DEMODE QUARTET taldearekin, Gorosarri plazan. 23:30 Dantzaldia, plazan, “Nuevo Talisman” orkestrarekin\nSan Pedro jaiak: San Pedro eguna Fernando Eskoriatza plaza\n11:00 GOITIBEHERA JAITSIERA herrikoia Bolibarreko errepidetik\n12:00 MEZA NAGUSIA San Pedro elizan, parrokiako abesbatzarekin.\n12:30 Apaxi ipuin kontalaria, Zaldibar antzokiko plazan (0-6 urte).\nOndoren: goitibehera jaitsieraren sari banaketa.\n17:30 Kuadrillen arteko jokoak (8-12 urte, PLAZAN; eta 12-17 urte, GERNIKA PLAZAN).\n18:30 ESKU PILOTA partidak, Joseba Iñurrategi pilotalekuan. Sarrerak: 5 € 1. partida: Aritz Zubia/Mikel Etxezarreta vs. Aritz Zugasti/Asier del Campo. 2. partida: Urbieta II/Beroiz vs. E. Labaka/Merino.\n18:30 Hiri-dantzak, break dance eta rap saioak, plazan (euria egiten badu, kiroldegian). 19:30 “MEETING POINT” dantza ikuskizuna “Ertza” taldearekin plazan.\n20:00 Dantzaldia “Nuevo Talisman” orkestrarekin.\n20:30 Jokoetan parte hartzen dutenentzat afaria gaztelekuan.\n22:00 Disko festa liburutegiaren kanpoaldean 12-17 urte bitarteko gaztetxoentzat. (alkoholik gabeko koktelak, musika, opari zozketa...). 22:30 “Musikal guztiak IA IA” ikuskizuna DEMODE QUARTET taldearekin, Gorosarri plazan.\n23:30 Dantzaldia, plazan, “Nuevo Talisman” orkestrarekin\nFerixa Nagusixa 2019\n11:15 Esna deia. 11:30 Kuadrillen hamaiketakoa Ozkarbi elkartean. 12:30 Jaioberriei harrera udaletxean. 13:00 Soka dantza eta Elgetara etorri berriei harrera. Ondoren, euskal dantzak Elgetako dantzarien eskutik. 14:30 Herri bazkaria plazan. Paella, ogia, kafea (5 euro). Aukera beganoa egongo da. 16:00 Erromeria JAINAGA ETA NARBAIZArekin. 18:00 Zirku erakustaldia. Hendaiako zirku eskola. Izena emateko: danonartian@elgeta.eus. 18:30 Ustekabe txaranga herriko kaleetan zehar. 19:30 Txitxi-burruntziak Intxortako Lehoiak peñaren eskutik. 20:00 Buruhandiak herriko kaleetan zehar. 20:00 Erromeria INGOU taldearekin. 23:00 Zezensuzkoa. 23:05 Aizu! musika taldea –Kortatu taldearen tributua–. 01:00 Helduentzako puzgarri eta oreka jolasak Salbador kalean\nFerixa Nagusixa 2019 Elgeta\n11:30 Kuadrillen hamaiketakoa Ozkarbi elkartean.\n12:30 Jaioberriei harrera udaletxean.\n13:00 Soka dantza eta Elgetara etorri berriei harrera. Ondoren, euskal dantzak Elgetako dantzarien eskutik.\n14:30 Herri bazkaria plazan. Paella, ogia, kafea (5 euro). Aukera beganoa egongo da.\n16:00 Erromeria JAINAGA ETA NARBAIZArekin.\n18:00 Zirku erakustaldia. Hendaiako zirku eskola. Izena emateko: danonartian@elgeta.eus.\n18:30 Ustekabe txaranga herriko kaleetan zehar.\n19:30 Txitxi-burruntziak Intxortako Lehoiak peñaren eskutik.\n20:00 Buruhandiak herriko kaleetan zehar.\n20:00 Erromeria INGOU taldearekin.\n23:05 Aizu! musika taldea –Kortatu taldearen tributua–.\n01:00 Helduentzako puzgarri eta oreka jolasak Salbador kalean\nSan Pedro jaiak Zubillagan. Gaurko egitaraua, hauxe: 11:30-14:00, azoka, ura duten puzgarriak eta ludoteka 12:00etan, San Pedro eguneko meza 13:00etan, Gazte Toka Txapelketa 16:30-19.30, azoka, ura duen puzgarriak eta txokolatezko piruletak 17.30ean, aparra frontoian (Eguraldi txarrarekin aldaketak egon daitezke) 17:00etan, Mus Txapelketa Auzo Elkartean 19:30ean, diskofesta GAUARGI taldearekin Bitartean mozorro lehiaketarako izen ematea zabalik egongo da 22:00etan, diskofestaren jarraipena Bitartean mozorro lehiaketaren sariak eta ondoren, suak\nSan Pedro jaiak Zubillagan. Gaurko egitaraua, hauxe:\n11:30-14:00, azoka, ura duten puzgarriak eta ludoteka\n12:00etan, San Pedro eguneko meza\n13:00etan, Gazte Toka Txapelketa\n16:30-19.30, azoka, ura duen puzgarriak eta txokolatezko piruletak\n17.30ean, aparra frontoian (Eguraldi txarrarekin aldaketak egon daitezke)\n17:00etan, Mus Txapelketa Auzo Elkartean\n19:30ean, diskofesta GAUARGI taldearekin\nBitartean mozorro lehiaketarako izen ematea zabalik egongo da\nBitartean mozorro lehiaketaren sariak eta ondoren, suak\nOteizari buruzko erakusketa Arantzazun\nGandiaga Topagunea, Oñati | Erakusketak\n“Oteiza eta Arantzazuko estatuaria 1950-1969” izeneko erakusketaren bisita gidatua egingo dute gaur Arantzazuko Gandiaga Topagunean. Erakusketa atzo zabaldu zuten eta urriaren 27ra arte egongo da zabalik\nOteizari buruzko erakusketa Arantzazun Gandiaga Topagunea\nTorreauzo, Oñati | Jaiak\nSan Pedro jaiak Torreauzon. Gaurko egitaraua, hauxe: 12:00 Itxaflero jaurtiketa 13:00 Auzoko txikiteoa 16:00 Torreauzoko XXXIV. mus txapelketa (izen-ematea 16:00ak baino lehen) 17:30 Potx magoaren ikuskizuna, publiko guztiarentzat Ondoren, txokolatea eta gozokiak bertaratutako guztientzat 19:00 DJ Jabi Sound-ekin erromeria 20:30 San Pedro eguneko meza, auzoko elizan Ondoren, erromeriak jarraituko du\nTorreauzoko jaiak Torreauzo\nSan Pedro jaiak Torreauzon. Gaurko egitaraua, hauxe:\n12:00 Itxaflero jaurtiketa\n13:00 Auzoko txikiteoa\n16:00 Torreauzoko XXXIV. mus txapelketa (izen-ematea 16:00ak baino lehen)\n17:30 Potx magoaren ikuskizuna, publiko guztiarentzat\nOndoren, txokolatea eta gozokiak bertaratutako guztientzat\n19:00 DJ Jabi Sound-ekin erromeria\n20:30 San Pedro eguneko meza, auzoko elizan\nOndoren, erromeriak jarraituko du\nKontzejupea, Oñati | Musika\nTxantxiku Ikastolak eta Jose de Azpiazu musika eskolak elkarrekin antolatutako kantu jira herriko kaleetan, plazatik hasita. Ikasturteko azkena izango da.\nHerrixa kantuan Kontzejupea\nGaragaltza auzoa, Oñati | Jaiak\nSan Juan jaiak dituzte asteburuan Garagaltzan. Hauxe da gaurko egitaraua: 13:30 Itxaflero jaurtiketa 14:00 Auzo bazkaria, San Juan ermita inguruan Ondoren: Soinujoleekin dantzaldia, XI. Mus txapelketa, haurrentzat jolasak\nGaragaltzako jaiak Garagaltza auzoa\nSan Juan jaiak dituzte asteburuan Garagaltzan. Hauxe da gaurko egitaraua:\n13:30 Itxaflero jaurtiketa\n14:00 Auzo bazkaria, San Juan ermita inguruan\nOndoren: Soinujoleekin dantzaldia, XI. Mus txapelketa, haurrentzat jolasak\n'Mila esker eta gero arte Alfredo' kontzertua\nUdal pilotalekuan., Bergara | Musika\nMila esker eta gero arte Alfredo kontzertua egingo dute Bergarako Orkestra Sinfonikoak eta lagunek ekainaren 29an, zapatua, Udal Pilotalekuan (22:00). Emanaldirako sarrera doakoa izango da baina sarrerak hilaren 20an, eguena, eskuratu beharko dira Seminarixoko txarteldegian, 18:00etatik 20:00etara. Pertsona bakoitzak gehienez sei txartel eskuratu ahal izango ditu.\n'Mila esker eta gero arte Alfredo' kontzertua Udal pilotalekuan.


Elikagai gutxik lortu izango dute hainbeste leku eta garaitara iristea, hainbeste mahai eta askari betetzea. Lanordu luzeetan bezala haur parkeetan ere, mokadu ezinbestekoak izan dira hestebeteak, eta tokia irabazi dute gure kultura gastronomikoan, literatura kostunbristan, haurtzaroarekin lotutako oroitzapenetan… Iraganaren eta orainaren parte dira. Historialariak ez dira ados jartzen, eta ezin zehaztu zein den elikagai horien jatorria, baina argi dago antzina-antzinatik datozela: erromatarren garaikoak direla esaten dute batzuek, eta beste batzuek, berriz, Kristo aurrekoak direla diote, ehunka urte lehenagokoak. Denek onartzen dute, hori bai, ustekabean sortu izango zirela, beste hainbat gauza bezala: haragia erosoago manipulatzeko moduen bila ariko ziren, eta animalien tripekin egindako bilgarriak erabiltzen hasiko ziren garraiatzeko. Tripa naturalak dituen substantziek lagundu egiten dute haragia kontserbatzen eta ontzen, eta, horretaz gain, hobetu egiten dute zaporea. Gakoa, edonola ere, gesala erabiltzea da (potasio nitratoa), zeinak babestu egiten baitu haragia, kolore arrosa-gorrixka emateaz gain.\nElikagai mota honen osaera oso sinplea da: animalia baten heste garbitua hartu eta haragiz betetzea da kontua (txerrikia izaten da gehienean), eta espeziak eta beste ongailu batzuk eranstea. Gaur egun, haragiz betetzen dena beti ez da hestea; beste errai batzuen mintzak ere betetzen dira, edo bilgarri sintetikoak erabiltzen dira (jateko modukoak). Are gehiago, eremu akademikoan bezala merkatuetan eta urdaitegietan ere, “hestebeteen” sailean sartzen dira beste haragi-produktu prozesatu batzuk ere: adibidez, urdaiazpiko ondua eta egosia, indioilar bularki hotz-egosia eta hirugihar ketua.\nDieta osasungarriarekin bateragarriak dira\nEspainiako Dietaren Nutrizio Ebaluazioa (INIDE) izeneko inkestak dioenez, Estatuko heldu bakoitzak astean 275 gramo hestebete jaten ditu. Zifra hori aztertu aurretik, merezi du ikustea Kontsumoaren, Elikadura arloko Segurtasunaren eta Nutrizioaren Espainiako Agentziak (AECOSAN) zer-nolako balorazioa egiten duen inkesta horren inguruan. Erakunde horren iritziz, gehiegi jaten ditugu haragiaren eratorriak. Hain zuzen, “haragiak eta eratorriak” elikagai taldea da lehenbiziko kaloria iturria. Ikusita komeni baino proteina gehiago hartzen direla, zentzuzkoa da haragi-produktu gutxiago jateko gomendioa ematea. Hestebeteek ugari ematen dituzte zenbait mantenugai (proteinak, burdina eta zinka, esaterako), baina baita energia, gantz saturatuak eta gatza ere.\nOrduan, zer esan lehen aipatu dugun zifrari buruz? (astean 275 gramo hestebete, egunean 39 gramo). Modu osasungarrian elikatzeko gida izeneko lanak ez zuen gomendio jakinik ematen kantitateen inguruan (lan hori 2007an argitaratu zuten SENC eta senFYC erakundeek). Honako aipu hau baino ez zuen egin: “Noizbehinka eta neurrian” jan behar direla eta “gantz gutxien dutenak” aukeratu behar direla. Baina, zeintzuk dira gantz gutxien duten hestebeteak? Semaforo nutrizionalak lagunduko digu horiek bereizten: solomo-hestebetea, urdaiazpiko egosia eta oilasko bular-hestebetea. Erosketa Gida honetan aztertu ditugun hestebeteen artean, beraz, azken biak dira nutrizioaren aldetik gomendagarrienak, gatz gutxien dutenak ere badira eta.\nDieta albora utzi gabe\nElikagai hauek gustura ez ezezik arduraz ere jan daitezke. Sukaldean aholku praktiko batzuk jarraituz -hestebeteei gantza kentzea, adibidez- posible da gozatzea dieta ahaztu gabe. Baina nola? Ba ote dago hestebeteak modu osasungarrian hartzeko modurik urdaiazpiko egosia ogi xerra batekin jatetik haratago? Hona hemen batzuk.\nEsandakoa: hasteko, onena hestebete gantzatsuenak arintzea da. Saltxitxoia, fueta, txorizoa, txistorra, lukainka edo saltxitxak, esate baterako. Horretarako, hestebetea xerra finetan moztu behar dugu (edo tripetatik atera) eta zartagin ez itsaskor batean jarri, olio pittin batekin, su eztitan. Beroaren eraginez, gantz ia gehiena urtu egingo da eta kendu egin ahal izango du. Modu honetan, xehakin zaporetsua lortuko dugu eta askoz arinagoa. Mikro-uhin labea ere erabil dezakegu, gainera. Hestebetea barruan sartu, jarri potentzia %50ean eta 30 segunduko tartetan berotuta.\nGantz gutxiago duen xehakin hori daukagunean plater asko ondu ditzakegu, aski zaporetsuak baina gantz gutxiago dutenak. Hona hemen adibide batzuk:\nKanape moduan, frutekin. Ogi xerra batzuk hartu eta sagarra jar dezakegu gainean (dadotxoetan moztua) edo melokotoia edo piña (zartaginetik pasatuta edo konpotan). Olioa, gatza eta piper hautsa botatzen badiegu eta horren ondoren gure hestebete-xehakina emaitza harrigarri ona lortuko dugu.\nBerdura menestra batean, edo brokoliarekin zein azalorearekin bikain geratzen dira. Gainera, fueta edo saltxitxoia aukeratu ditzakegu ohikoak diren hirugiharra edo urdaiazpikoaren ordez eta plater gustagarria osatuko dugu.\nPatata tortillan edo berdurekin egindako arraultz-opiletan beste osagai bat izan daitezke. Hona, adibidez, azkar egiteko plater erraza: lekak, baratxuri freskoak, onddoak edo piperrak hartu, arrautzetan irabiatu eta azken unean, hestebeteen xehakina bota.\nPasta eta arroz plateretan zein pizzetan ere xehakin hauek emaitza ederra ematen dute. Hala ere, kaloria gehiago ematen dituzten plater hauek egiteko komeni da lehenik eta behin hestebeteak uretan egostea, gantza apur bat kentzeko.\nEntsaladetan. Hestebeteek oso zapore ukitu interesgarria eman ahal diote entsalada fresko bati. Proteinak eta gantza ere emango dizkiotenez, egun horretan entsaladarekin egin dezakegu menu osoa, bigarren platerik gabe.\nEra guztietako hestebeteak\nHestebete gordin-onduak. Etxean prozesatu beharrik ez dagoen hestebeteak dira, eta tratamendu termikorik jaso ez dutenak. Honako hauek: txistorra, txorizoa, fueta, solomo-hestebetea, saltxitxoia eta sobrasadak. Semaforo nutrizionalak erakusten duenez, guztiek dute gatz asko. Izatekotan, solomo-hestebetea nabarmendu liteke, bokadilloan hartzeko errazio batek (50 gramo) gatz eta gantza gutxiago dituelako.\nHestebete gordinak. Tratamendu termikorik jaso ez eta ondu gabe dauden hestebeteak dira, eta hala izanik, ezinbestekoa da jan aurretik sutan prestatzea. Semaforo nutrizionalean, “harategiko saltxitxa” bakarrik aipatzen da elikagai multzo honetan.\nBero bidezko tratamendua jaso dutenak. Elaboratze prozesuan tratamendu termikoa eman dieten hestebeteak dira: hirugiharra, hotz-egosia, indiolar bularkia, odolostea, mortadela, salamia eta saltxitxa. Bata eta besteen artean alde handiak daude, hala ere. Aukerarik osasungarriena bokadilloa egiteko (50 gramo) urdaiazpiko egosia da (“extra” mailakoa edo sodio gutxi duena) edo oilasko bular-hestebetea.\nIzen aipagarri batzuk\nHestebeteak gure kultura gastronomikoaren zati dira, eta zenbait lekutan ospe eta izen handia hartu dute. Kalitatezko lehengaiak, inguruko jendearen konpromisoa eta eginmolde tradizionalak elkartu, eta balio handiko produktuak irteten dira, bakanak eta ukitu berezia dutenak. Zaporea ere halakoxea izaten dute. Hona hemen Espainiako Estatuan ospe gehien lortu duten hestebeteetako batzuk:\nBierzoko Botilloa (Leon). Inguratzen duen triparen forma izaten du, eta kolore gorri berunkara. Trinkoa izaten da, eta hestebete ondu eta ketuaren lurrin bizia eduki ohi du. Hestebete honen pisua kilo erditik 1.600 gramo bitartekoa izaten da. Txerriaren zati bat baino gehiago erabiltzen dira egiteko -batez ere, saihetsa eta isatsa-; zatitu egiten dira eta gatzarekin, baratxuriarekin eta piperrautsarekin ontzen, eta beste espezia natural batzuk ere eransten zaizkio. Txerriaren heste itsuan sartzen da nahastura guztia, ketua eta erdi ondua. Egosita jaten da.\nErrioxako txorizoa (Errioxa). Txerri haragia eta urdaia, piperrautsa eta baratxuri pittin bat izaten ditu. Mina izan daiteke. Ezaugarri nagusia, zaporeaz gain, itxura izaten du: zilindro itxurako kordaren edo ferraren forma dauka.\nCantimpalos txorizoa (Segovia). Produktu ondua da. Txerriaren haragi gantzatsuekin egiten da, eta gatza eta piperrautsa eransten zaizkio. Oinarrizko osagai horiek izaten ditu, eta baratxuria eta oreganoa ere bai zenbaitetan. Hestean sartu ondoren, lehortzen eta ontzen uzten da. Hiru formatutan saltzen da (korda, txorizotua edo lodia), eta bakoitzak bere denbora behar izaten du lehortzeko.\nTineoko Choscoa (Asturias). Txerri haragiaren zati hautatuak erabiltzen dira, solomoaren goialdekoa eta mihia, eta gatzarekin, piperrautsarekin eta baratxuriarekin ontzen da. Txerriaren heste itsuan sartzen da nahastura, eta forma berezia hartzen du: biribildua eta irregularra. Produktu ketua eta gordin-ondua da. Kolore gorri biziagoa edo apalagoa izan dezake, eta kilo erdi eta bi kilo artean pisatu ohi du.\nPamplona txorizoa (Nafarroa). Kandela itxura izaten du. Txerri haragia izaten du, behiarena ere bai (gutxiago) eta urdaia. Heste lodian sartzen da guztia, eta 4 zentimetro inguruko diametroa izaten du. Kolorez, berriz, gorria eta laranja artekoa izaten da moztu ondoren. Gatza, piperrautsa, baratxuria eta azukreak erabiltzen dituzte ontzeko. Testura koipetsua izaten du, eta zapore leuna baina bizia.\nMallorcako Sobrasada (Balear uharteak). Hestebete gordin-ondua da, txerri haragi gihar eta urdai birrinduarekin egina, piperrautsa, gatza eta espeziak erantsita. Nahastura guztia ore bihurtzen da hestean sartu eta ontzen jarri aurretik. Bi eratako sobrasadak daude: arraza guztietako txerrien haragiarekin egiten dena (Mallorcako Sobrasada) eta Mallorcako arraza autoktonoko txerrien haragiarekin bakarrik egiten dena (Mallorcako txerri beltzaren Sobrasada).\nTxorizo lodia (Salamanca eta Avila). Txerriaren heste lodian etorri ohi da. Txerri iberiarraren haragi giharra izaten du %80, urdaia %20, gatza, piperrautsa, baratxuria, oreganoa, beste espezia batzuk, ardo zuria eta oliba olioa. Hiru eta lau hilabete bitartean behar izaten ditu lehortzeko.\nEsan bezala, askotariko hestebeteak daude, eta prezioan ere denetarik dago. Helburua aurreztea bada, komeni da ohar hauek gogoan hartzea:\nMarkak marka, solomo-hestebetea da guztietan garestiena Kiloak, batez beste, 28 euro balio du. Atzetik datozkio gainerako guztiak, honako hurrenkera honetan: saltxitxoia eta fueta (12 euro/kg), txorizoa (11,50 euro/kg), txistorra eta lukainkak (10 euro/kg), salamia (9 euro/kg) eta saltxitxak (6,50 euro/kg).\nSolomoa osorik eros daiteke edo xerra finetan. Xerratua zertxobait garestiagoa da. Garestienaren kiloak (Caserío Biga solomo ondua) 50 euro inguru balio du, merkeenak halako hiru (Eroski Basic). Batez besteko prezioaren azpitik dauden beste aukera batzuk ere badaude: Iglesias solomo ondua eta Torre Nuñez solomo-hestebetea. Solomo pieza osoa nahi badugu, Embutidos Severiano eta Eroski Basic dira aukerarik merkeenak.\nSaltxitxoietan eta fuetetan ere nahiko aukera handia dago, eta badira kiloa 6 euroan dutenak (El Pozo) eta badira kiloa 31 euroan dutenak (Campofrío). Hestebete mota horren batez besteko prezioa 12 euro inguruan dabil. Hortik behera dabiltza Embutidos Severiano saltxitxoi estra, Casa Tarradellas fueta eta Eroski Basic saltxitxoi estra.\nTxorizoa, hestebeterik maiteenetakoa, zertxobait merkeagoa da, nahiz eta hor ere badiren aldeak. Garestienen artean, Mahala baserriko txorizoa dago (23 euro/kg), eta merkeenetan, berriz, Orozco etxeko barbakoa txorizoa, eta EROSKIren Pamplona estra: hiru aldiz gutxiago balio dute, 7 euro/kg. Batez beste, txorizo kiloak 11,50 euro balio du. Garestienen eta merkeenen artean, hala ere, badira batez bestekoaren azpitik dabiltzanak: Vallina txorizo kriolloa, Irura (artisau eran egina) eta Revilla etxeko tradizio gozoa.\nTxistorren eta lukainken artean, 10 euro inguru balio du kiloak batez beste, eta ia marka guztiak berdintsu dabiltza. Mahala baserriko txistorrak zertxobait gehiago balio du (15 euro/kg), eta Irura etxekoak, artisau eran eginak, gutxixeago (8,50 euros/kg).\nSalamia, gehienean, xerratan saltzen da. Lukainkak baino merkeagoa da, eta oso zapore berezia izaten du, gainerako hestebeteena ez bezalakoa. Kasu honetan, prezioan ez dago aurrekoetan adinako alderik (merkeenak halako bi balio du garestienak). Salamirik merkeena Eroski Basic sailekoa da (6 euro/kg). Xerratan erosi beharrean osorik hartu nahi badugu, etxean guk geuk mozteko, Campofrio etxeko salamiak, belar finekin eginak, prezio lehiakorra du: 12 euro/kg.\nSaltxitxak. Segur aski, horietan aurki liteke ugaritasunik eta berrikuntzarik handiena: gazta dutenak, esnedunak, zapore leunekoak, minak, indioilarrez eginak… Aniztasun handia dago saltxitxa motetan eta prezioan. Saltxitxarik garestienak, adibidez (Schara), merkeenak halako 9 balio du (Eroski Basic). Edonola ere, saltxitxak dira hestebeterik merkeenak. Kiloak, batez beste, 6,50 euro balio du. Batez besteko horren azpitik dabiltza honako hauek: Campofrío etxeko Viena saltxitxa, El Pozo etxeko big gaztaduna eta Eroskiren indioilar saltxitxa.


Ortuzar Txileko Senatuko presidentearekin elkarrizketatu da eta politikari buruzko hitzaldian parte hartu du Valparaisoko Unibertsitate Katolikoan\nEuzkadi Buru Batzarreko presidenteak eta Mikel Burzako burukideak gaur arratsaldean amaiera emango diote Txile eta Perura egin duten bisita ofizialari\n24 Urtarrila | EBB\nAndoni Ortuzar, Euzkadi Buru Batzarreko presidentea, atzo, asteazkena, Txileko Senatuko presidente eta nazioko bigarren agintari Carlos Montesekin elkarrizketatu zen eta ehunetik gora ikasleren aurrean hitz egin zuen Valparaisoko Unibertsitate Katolikoan politikari buruz egin zen hitzaldian, ordezkari jeltzaleek Txile eta Perura egin duten bidaia ofizialaren azken egunean. Ortuzarrek eta EBBko Nazioarte gaietarako burukide arduradun Mikel Burzakok gaur arratsaldean hasiko dute Euskadira itzultzeko bidaia. Ortuzar igandean izango da Bilboko Arriaga Antzokian Sabino Arana sariak emateko egingo den ekitaldian.\nOrtuzarrek eta Burzakok bilerez eta ekitaldiz betetako agenda izan zuten atzo. Goizean goiz Valparaisora bidaiatu ziren, Txileko Kongresu Nazionalak egoitza duen hirira (Diputatuen Ganbera eta Senatua). Jeltzaleen ordezkariak han batzartu ziren Txileko Alderdi Demokrata Kristauko parlamentariekin (DC). DCko Diputatu eta senatariak Espainiako estatuan bizi den egoera politikoaz eta EAJ-PNVk azken aldian irabazi duen garrantziaz galdetu zuten. Manuel Mattak, gudari baten semeak, EAJ eta DC alderdien arteko harreman historikoa ekarri zuen gogora, euskaldunen erbestalditik datorrena, eta alde biko harreman hauek eguneratzeak daukan garrantzia nabarmendu zuen, etorkizuneko erronkei elkarrekin aurre egitera begira. Ortuzarrek eta Burzakok Gabriel Ascendio ere agurtu zuten, Txileko hegoaldeko diputatu eta Diputatuen Ganberan alderdi horretako bozeramaile izango dena.Ascendioren eraginez iragan abenduan erabaki zen Ancud herriko kale bati, Lakuen Erregioan, José Manuel Goikoetxea Askorbe jeltzalearen izena ematea. Goikoetxea Askorbe 2012an hil zen Chiloé irlan nekazaritza arloko hainbat proiektu garatzeko lan handia egin ondoren. EBBko presidenteak Carolina Goic ere agurtu zuen, DCko presidente ohia eta gaur egungo senataria.\nJarraian, Ortuzar batzartu zen Senatuko presidente Carlos Montesekin, Agintari biek beren herrialdeetako egoera politikoari buruzko ikuskerak partekatu zituen. Montesek, nazioko bigarren agintariak, Ortuzarri azaldu zion,azken urteotan alderdiak herritarren kezketatik urrundu direlako eta Ganbera bien atomizazioaren eraginez, Txilen eman den degradazio politikoak eragiten dion kezka, egoera horrek gehiengo politikoak lortzea oso zail egiten duelarik. Demokraziaren gaur egungo erronkei eta azken hauteskundeetan eman den parte hartze baxuari aurre egiteko orduan abian jarri nahi dituzten ekimenen artean, Txileko Senatuaren aldetik aurreikusi dute nazioarteko mintegia antolatzea, Daniel Innerarity euskal filosofoak koordinatuko duena.\nArratsaldean, Ortuzarrek hitz egin zuen “Hiritargoa berriz xarmatzea. Euskadiko esperientzia” izenburuarekin Valparaisoko Unibertsitate Pontifizio-Katolikoak (PUCV) eta PCDko Presidenteordetzak antolatuta egin zen mahai inguruan. Ehun bat pertsonaren aurrean eta Unibertsitateko erretore Claudio Elórteguirekin, jeltzaleen buruak azaldu zuen EAJ-PNVk azken 40 urteotan egin duen ibilbide politikoa, Euskadirentzat ongizate eta autogobernu maila handia ekarri duena, eta politikaren arriskuei aurre egiteko eraz hausnartu zuen,hala nola gizarteak gero eta parte hartze eskasagoa daukala hauteskundeetan, gizarte sareak `fake news” edo albiste faltsuak zabaltzeko erabiltzen direla edo zentzurik eta balore demokratikorik gabeko populismoen hedapena, Europan eta Latinoamerikan.